Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos forálacha coiteanna maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa, maidir leis an gCiste Comhtháthaithe, maidir leis an gCiste Eorpach Talmhaíochta um Fhorbairt Tuaithe agus maidir leis an gCiste Eorpach Muirí agus Iascaigh atá cumhdaithe faoin gComhchreat Straitéiseach agus lena leagtar síos forálacha ginearálta maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa agus maidir leis an gCiste Comhtháthaithe agus lena n-aisghairtear Rialachán (CE) Uimh. 1083/2006 /* COIM/2011/0615 leagan deireanach - 2011/0276 (COD) */





{SEC(2011)1141 final} {SEC(2011)1142 final} MEABHRÁN MÍNIÚCHÁIN 1. COMHTHÉACS AN TOGRA Ar an 29 Meitheamh 2011, ghlac an Coimisiún togra le haghaidh an chéad chreata airgeadais ilbhliantúil eile don tréimhse 2014-2020: Buiséad don Eoraip 2020[1]. Tá simpliú chur chun feidhme beartais, fócas ar thorthaí agus úsáid mhéadaithe na coinníollachta i measc phríomh-shainmharcanna na chéad sraithe eile clár. Sainíodh simpliú mar eochair-chuspóir sa Teachtaireacht maidir leis an Athbhreithniú ar Bhuiséad an AE[2], i gClár Oibre na Rialála Cliste[3] agus sa teachtaireacht thuasluaite maidir leis an gcéad chreat airgeadais ilbhliantúil eile. Dealraíonn sé ó thaithí sa tréimhse cláraithe reatha, gur minic a mheastar go bhfuil éagsúlacht agus ilroinnt na rialacha a rialaíonn cláir chaiteachais róchasta agus gur deacair iad a chur chun feidhme agus a rialú. Cuireann sin ualach trom riaracháin ar thairbhithe agus ar an gCoimisiún agus ar Bhallstáit, rud ar féidir an éifeacht a bheith leis, nach bhfuiltear ag súil léi, rannpháirtíocht a dhíspreagadh, rud a mhéadaíonn rátaí earráide agus a chuireann moill ar chur chun feidhme. Fágann sin nach mbaintear an tairbhe ar fad is féidir a bhaint as cláir an AE. Déanann Ciste Forbraíochta Réigiúnaí na hEorpa (CFRE), Ciste Sóisialta na hEorpa (CSE), an Ciste Comhtháthaithe (CC), an Ciste Eorpach Talmhaíochta um Fhorbairt Tuaithe (CETFT) agus an Ciste Eorpach Muirí agus Iascaigh a bheidh ann amach anseo (CEMI) (dá ngairtear anseo feasta 'Cistí CSF - Chreat Tacaíochta an Chomhphobail') cuspóirí beartais comhlántacha a shaothrú agus tá a mbainistíocht roinnte idir na Ballstáit agus an Coimisiún. Is tábhachtach dá bhrí sin éifeachtacht gach ionstraime struchtúraí a uasmhéadú i dtéarmaí cuspóirí agus spriocanna a bhaint amach ar cuspóirí agus spriocanna iad arna leagan síos i gcláir agus sineirgíochtaí agus éifeachtúlacht na n-ionstraimí éagsúla a bharrfheabhsú. Bainfear an méid sin amach trí bheartas fónta, coinníollacha rialaithe agus coinníollacha maidir leis an gcreat institiúideach do na cistí, fócas méadaithe ar thorthaí agus trí fhaireachán a dhéanamh ar dhul chun cinn i dtreo cuspóirí agus spriocanna arna gcomhaontú i gcláir chomh maith le comhchuibhiú, a mhéid is féidir, rialacha cur chun feidhme agus ceanglas rialaithe. Sa chomhthéacs sin, cuireann an Rialachán comhthacar de rialacha bunúsacha ar fáil. Tá sé roinnte in dhá chuid. Sa chéad chuid leagtar amach sraith forálacha coiteanna a rialaíonn gach ionstraim struchtúrach atá cumhdaithe ag an gComhchreat Straitéiseach. Baineann na forálacha sin le prionsabail ghinearálta na tacaíochta amhail comhpháirtíocht, rialáil il-leibhéil, comhionannas idir fir agus mná, inbhuanaitheacht agus comhlíonadh an dlí náisiúnta agus dhlí an AE is infheidhme. Tá ar áireamh sa togra freisin eilimintí coiteanna na pleanála straitéisí agus an chláraithe straitéisigh, lena n-áirítear liosta cuspóirí comhpháirteacha téamacha a tógadh ó Straitéis Eoraip 2020, forálacha maidir leis an gComhchreat Straitéiseach ar leibhéal an Aontais agus maidir le Conarthaí Comhpháirtíochta atá le tabhairt i gcrích le gach Ballstát. Leagtar amach ann cur chuige coiteann chun baint amach torthaí sna gníomhaíochtaí a dhéantar i réimsí an bheartais chomhtháthaithe, an bheartais forbartha tuaithe agus an bheartais mhuirí agus iascaireachta a atreisiú agus dá bhrí sin áirítear ann forálacha maidir le coinníollachtaí agus athbhreithniú feidhmíochta, ach freisin na socruithe maidir le faireacháin, tuairisciú agus meastóireacht. Déantar forálacha coiteanna maidir le cur chun feidhme Chistí CSF a leagan amach freisin maidir le rialacha incháilitheachta, agus déantar socruithe speisialta a shainiú i gcomhair ionstraimí airgeadais agus forbartha áitiúla faoi stiúir an phobail. Is coiteann freisin roinnt socruithe bainistíochta agus rialaithe do Chistí CSF ar fad. Áirítear sa dara cuid forálacha sonracha arna leagan amach do CFRE, CSE agus don CC. Áirítear iontu sin forálacha a bhaineann le misean agus cuspóirí an bheartais chomhtháthaithe, leis an gcreat airgeadais, leis na socruithe sonracha maidir le clárú agus tuairisciú, le mórthionscadail agus le pleananna gníomhaíochta comhpháirteacha. Sa dara cuid leagtar amach na ceanglais maidir le bainistíocht agus córais rialaithe faoin mbeartas comhtháthaithe agus cuirtear síos ann ar na socruithe sonracha maidir le rialú agus bainistíocht airgeadais. Ag an am céanna, áiritheoidh an Coimisiún go gcaomhnófar sineirgíochtaí a baineadh amach cheana trí shimpliú agus trí chomhchuibhiú an chéad cholúin (an Ciste Eorpach um Ráthaíocht Talmhaíochta – CERT) agus an dara cholúin (CETFT) den Chomhbheartas Talmhaíochta. Déanfar an nasc láidir idir an CERT agus an CETFT a chothabháil, dá bhrí sin, agus na struchtúir atá i bhfeidhm cheana sna Ballstáit a choinneáil. 2. TORTHAÍ NA gCOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR 2.1. Comhairliúcháin agus comhairle na saineolaithe Baintear leas sa Rialachán as comhairliúcháin fhairsinge le geallsealbhóirí, lena n-áirítear Ballstáit, réigiúin, comhpháirtithe sóisialta agus eacnamaíocha, saineolaithe acadúla agus institiúidí idirnáisiúnta i gcomhthéacs ullmhúchán an togra do gach ciste struchtúrach do chreat airgeadais na tréimhse 2014-2020. Úsáideadh torthaí na meastóireachtaí ex-post a rinneadh ar na cláir 2000-2006; agus úsáideadh raon leathan staidéar agus comhairle saineolaithe mar ionchur. Don chéad chreat beartais chomhtháthaithe eile, sholáthair comhairle saineolaithe an Grúpa Ardleibhéil ag machnamh ar Bheartas Comhtháthaithe amach anseo comhairle saineolaithe, ardán neamhfhoirmiúil a bunaíodh le tacú le hobair an Choimisiúin maidir le treoracha an bheartais chomhtháthaithe amach anseo a fhorbairt, ar tionóladh 10 gcruinniú dá chuid idir 2009 agus 2011 chomh maith le Tascfhórsa ar Choinníollacht, ar tionóladh trí chruinniú dá chuid go luath in 2011. Rinneadh comhairliúchán poiblí ar chonclúidí na Cúigiú Tuarascála faoi Chomhtháthú idir an 12 Samhain 2010 agus 31 Eanáir 2011. Fuarthas 444 aighneacht ar an iomlán. Foilsíodh achoimre ar na torthaí an 13 Bealtaine 2011[4]. Rinneadh comhairliúchán poiblí faoi thodhchaí na forbartha tuaithe idir an 23 Samhain 2010 agus an 25 Eanáir 2011 agus eagraíodh coiste comhairliúcháin le geallsealbhóirí an 12 Eanáir 2011.[5] Ar an iomlán, fuair an Coimisiún 517 aighneachtaí. I measc na n-aighneachtaí ó eagraíochtaí, fuarthas 44% díobh ó earnáil na feirmeoireachta agus na próiseála agus 40% díobh ó údaráis náisiúnta, réigiúnacha agus áitiúla, eagraíochtaí comhshaoil, meithleacha smaointe agus institiúidí taighde chomh maith le heagraíochtaí forbartha, leis an earnáil trádála, agus le heagraíochtaí tomhaltóirí. I measc eagraíochtaí eile (12%) a ghlac páirt sa chomhairliúchán bhí eagraíochtaí cosanta sláinte, comhlachtaí bainistithe uisce agus ionadaíochtaí na sochaí sibhialta. Maidir le hathchóiriú an chomhbheartais iascaigh, glacadh Páipéar Uaine in Aibreán 2009[6], agus rinneadh comhairliúchán poiblí ina dhiaidh sin. Sa bhreis ar an gcomhairliúchán poiblí, eagraíodh tuairim is 200 cruinniú le Ballstáit, leis an gCoiste Comhairleach um Iascach agus Dobharshaothrú (ACFA) agus leis na Comhairlí Comhairleacha Réigiúnacha (RACanna), le tionscal na hiascaireachta, le hearnáil na próiseála agus na margaíochta, le ceardchumainn, le ENRanna, agus leis an bpobal taighde. Eagraíodh na cruinnithe seo a leanas go háirithe: (i) eagraíodh dhá chruinniú leis na Ballstáit, ar pléadh cistiú amach anseo lena linn, in Gent (12-14 Meán Fómhair 2010) agus Noordwijk (9-11 Márta 2011); (ii) eagraíodh seimineár an 13 Aibreán 2010, sa Bhruiséil, seimineár lenar díríodh ar an gCiste Eorpach Iascaigh amach anseo agus inar ghlac geallsealbhóirí ón earnáil tionsclaíochta, ó chearchumainn agus ó Bhallstáit páirt; (iii) tharla comhdháil faoi thodhchaí na forbartha áitiúla i limistéir iascaigh sa Bhruiséil (12-13 Aibreán 2011). Is féidir teacht ar roinnt conclúidí coiteanna ó thorthaí na gcomhairliúchán éagsúil, ar conclúidí iad a dhearbhaigh an méid seo a leanas: – D'iarr formhór na ngeallsealbhóirí go leanfaí de thacaíocht airgeadais a thabhairt do na beartais sin; – Ba cheart do thacaíocht an AE díriú ar roinnt tosaíochtaí agus ba cheart na beartais éagsúla a ailíniú le Straitéis Eoraip 2020; – I gcás an bheartais chomhtháthaithe go háirithe, d'iarr geallsealbhóirí cur chuige dírithe níos mó ar thorthaí agus bhí tacaíocht láidir ann do thacar simplithe níos trédhearcaí de nósanna imeachta bainistíochta airgeadais; D'iarr formhór na ngeallsealbhóirí cur chuige níos comhtháite nó straitéisí atá comhordaithe le beartais agus le hionstraimí airgeadais eile de chuid an AE. 2.2. Measúnú iarmharta Baineann an togra seo úsáid as trí Mheasúnú Tionchair: ceann amháin a rinneadh do CFRE, don CC agus do CSE le chéile; agus ceann amháin don CETFT agus don CEMI faoi seach. Sna measúnuithe tionchair sin rinneadh anailís ar shaincheisteanna lena n‑áirítear breisluach an AE, feidhmíocht agus cur chun feidhme na mbeartas, chomh maith le simpliú agus comhchuibhiú na rialacha. Bhain na roghanna a ndearnadh measúnú orthu sa mheasúnú tionchair le (i) feabhas a chur ar chumas na mbeartas luach breise Eorpach a sholáthar, (ii) feidhmíocht na mbeartas a mhéadú agus (iii) simpliú – costais riaracháin a laghdú agus an earráid riosca a íosmhéadú. 2.2.1. Luach breise Eorpach a sholáthar Chun go mbeidh siad in ann breisluach Eorpach níos mó a sholáthar, ní mór do na cláir struchtúracha an dá rud seo a leanas a dhéanamh: a) a dtacaíocht a dhíriú ar thosaíochtaí an AE agus b) comhordú le beartais agus ionstraimí airgeadais eile de chuid an AE. Soláthraíonn Straitéis Eoraip 2020 tacar soiléir de chuspóirí coiteanna, lena n-áirítear príomhspriocanna agus tionscnaimh shuaitheanta, amhail creat soiléir chun tosaíochtaí cistiúcháin a shainaithint. Tá comhaontú ginearálta i measc geallsealbhóirí maidir le ról na mbeartas éagsúil (an beartas comhtháthaithe, an beartas forbartha tuaithe agus an beartas muirí agus iascaigh) i rannchuidiú le Straitéis Eoraip 2020 a bhaint amach[7]. Maidir le tacaíocht a dhíriú ar thosaíochtaí an AE, i measc na roghanna ar a ndearnadh measúnú bhí cur chuige solúbtha maidir le tacaíocht a dhíriú trí sholáthairtí a shainmharcáil; nasc níos uilechuimsithí agus níos sofheicthe le príomhspriocanna Eoraip 2020 agus leis na Treoracha Comhtháite, rud a áiritheodh mais chriticiúil do CSE agus, ar an tríú dul síos, díriú ar thosaíochtaí an AE i mBallstáit bheagfhorbartha amháin. Is í rogha na tosaíochta nasc láidir a bhunú le spriocanna Eoraip 2020 is mó a rannchuideodh leis na príomhspriocanna a bhaint amach. Maidir le comhordú le beartais agus ionstraimí airgeadais eile de chuid an AE, áiríodh sna roghanna a scrúdaíodh ailíniú scaoilte bunaithe ar Threoirlínte Straitéiseacha Comhphobail neamhcheangailteacha, ailíniú níos uilechuimsithí le cuspóirí Eoraip 2020 tríd an gComhchreat Straitéiseach agus an gConradh Comhpháirtíochta, agus gan ailíniú le beartais agus ionstraimí airgeadais eile de chuid an AE thar chomhlíonadh foirmiúil. Meastar go n-áirithíonn socruithe straitéiseacha pleanála a n-áirítear an Comhchreat Straitéiseach ar leibhéal an Aontais agus Conarthaí Comhpháirtíochta ar an leibhéal náisiúnta iontu comhordú éifeachtach idir beartais agus ionstraimí de chuid an Aontais. 2.2.2. Feidhmíocht an bheartais a mhéadú Braitheann éifeachtacht na n-ionstraimí struchtúracha éagsúla ar bheartas fónta, ar chreataí rialála agus institiúideacha. In go leor earnálacha, tá gá le comhcheangal de choinníollacha straitéiseacha agus rialála agus infheistíocht phoiblí chun dul i ngleic go héifeachtach le baic ar fhás. Bhain na roghanna a scrúdaíodh sa chomhthéacs seo leis an méid seo a leanas: a) an status quo (coinníollacht mhacraifhioscach faoin CC, comhlíonadh nósanna imeachta agus reachtaíocht earnálach agus creataí straitéiseacha an AE, cé nach gcuirtear i bhfeidhm iad go córasach, gan forálacha a bhaineann le feidhmíocht a bheith ann; b) coinníollachtaí ex ante atá le comhall sula nglactar na cláir; c) coinníollachtaí ex post lena n-áirítear an creat feidhmíochta agus an cúlchiste feidhmíochta; d) coinníollacht mhacraifhioscach neartaithe; agus e) rogha chomhcheangailte. Ba í rogha na tosaíochta an rogha chomhcheangailte toisc go bhféadfaí leis an rogha sin aghaidh a thabhairt ar na réamhchoinníollacha is gá d'úsáid éifeachtach Chistí CSF agus go soláthrófaí léi dreasachtaí chun cuspóirí agus spriocanna arna sainiú roimh ré a bhaint amach agus cur chun feidhme na gclár a ailíniú le rialachas eacnamaíoch an Aontais. 2.2.3. Simpliú - costais riaracháin a laghdú agus an earráid riosca a íosmhéadú Éilíonn bainistíocht fhónta éifeachtach éifeachtúil na n-ionstraimí struchtúracha córais iomchuí éifeachtacha thrédhearcacha lena bhfuil baint ag na ranna éagsúla riaracháin ar fad lena mbaineann. Ní mór do na córais sin a áirithiú go roghnaítear oibríochtaí d'ardcháilíocht agus go gcuirtear na hoibríochtaí sin chun feidhme go héifeachtach chun cuspóirí an bheartais a bhaint amach. Ní mór do na coráis bhainistíochta agus rialála a áirithiú freisin go ndéantar neamhrialtachtaí a chosc agus a bhrath, lena n-áirítear calaois, agus sa chaoi sin ráthú réasúnta a áirithiú maidir le rialtacht caiteachais. Ag an am céanna ba cheart an córas seachadta a bheith chomh simplí agus chomh sruthlíneach agus is féidir chun cur chun feidhme éifeachtúil agus laghdú an ualaigh riaracháin do thairbhithe a áirithiú. I measc na roghanna a scrúdaíodh don bheartas comhtháthaithe bhí roghanna éagsúla aisíocaíochta (bunaithe ar rogha costas iarbhír agus rogha costas simplithe), ríomhrialachas agus urrús. Baineann na príomhdhifríochtaí idir na roghanna leis an méid is atá an Coimisiún rannpháirteach i measúnú córas bainistíochta agus rialála, le hinfhaighteacht roghanna aisíocaíochta atá nasctha le torthaí, agus leis na meicníochtaí chun ríomhrialachas a chur chun cinn i mbainistíocht chistí an AE ó lá go lá. Is í rogha na tosaíochta cur chuige comhréireach lena bhfuil socruithe rialála atá bunaithe ar riosca, infhaighteacht raon leathan roghanna aisíocaíochta, agus ard-ríomhrialachas ar leibhéal Ballstát agus réigiún i gceist ós rud é go bhféadfadh laghdú ionchasach suntasach ar chostas rialuithe agus ar an ualach oibre a bheith mar thoradh air agus gur fearr mar a chomhlíonfadh sé prionsabal na coimhdeachta. 3. EILIMINTÍ DLÍ AN TOGRA Tá bonn údair le gníomhaíocht an AE ar fhorais na gcuspóirí atá leagtha amach in Airteagal 174 den Chonradh ar Fheidhmiú an Aontais Eorpaigh agus phrionsabal na coimhdeachta. Tá an ceart gníomh a dhéanamh cumhdaithe in Airteagal 175 den CFAE, Airteagal ina n‑iarrtar go sainráite ar an Aontas an beartas sin a chur chun feidhme trí úsáid a bhaint as na Cistí Struchtúracha, in éineacht le hAirteagal 177, a shainíonn ról an CC. Tá aidhmeanna CSE, CFRE agus an CC sainithe in Airteagail 162, 176 agus 177 den CFAE faoi seach. Tugann Airteagal 38 agus Airteagal 39 den CFAE bonn údair do na gníomhaíochtaí a bhaineann le talmhaíocht agus leis an iascach. Sonraítear in Airteagal 174 den CFAE, go dtabharfar aird faoi leith ar limistéir thuaithe, ar limistéir a bhfuil an trasdul tionsclaíoch ag dul dóibh agus ar réigiúin a bhfuil míbhuntáistí móra buana nádúrtha nó déimeagrafacha acu amhail na réigiúin is faide ó thuaidh a bhfuil dlús fíoríseal daonra iontu agus na réigiúin oileánacha, trasteorann agus sléibhtiúla. Sonraítear in Airteagal 349 den CFAE go nglacfar bearta sonracha chun staid shóisialta agus eacnamaíoch struchtúrach na réigiún is forimeallaí a chur san áireamh, staid is measa fós mar gheall ar ghnéithe sonracha áirithe a dhéanann mórdhochar dá bhforbairt. 4. IMPLEACHTAÍ BUISÉADACHA Déantar foráil i dtogra an Choimisiúin le haghaidh creata airgeadais ilbhliantúil maidir le EUR 376 billiún do chomhtháthú eacnamaíoch, sóisialta agus críochach le haghaidh na tréimhse 2014-2020. Buiséad beartaithe 2014-2020 || EUR billiún Réigiúin bheagfhorbartha Réigiúin trasdula Réigiúin mhórfhorbartha Comhar críche An Ciste Comhtháthaithe Leithdháileadh breise le haghaidh na réigiún is forimeallaí agus is lú daonra || 162,6 38,9 53,1 11,7 68,7 0,926 An tSaoráid “Connecting Europe (an Eoraip a nascadh)” maidir le hiompar, fuinneamh agus TFC || 40 (le EUR 10 mbilliún breise imfhálaithe sa Chiste Comhtháthaithe) *Tá na figiúirí ar fad i bpraghsanna tairiseacha 2011 Bunaíodh le togra an Choimisiúin íos-sciartha le haghaidh CSE maidir le gach catagóir réigiún ar mhaithe le rannchuidiú na Chistí CSF a fheabhsú maidir le príomhspriocanna Straitéis Eoraip 2020 a bhaint amach. Is é an toradh ar na sciartha a chur i bhfeidhm íos-sciar foriomlán don CSE de 25 % den bhuiséad a leithdháileadh ar an mbeartas comhtháthaithe, i.e EUR 84 billiún. Is tábhachtach a thabhairt faoi deara, áfach, go n-áirítear i leithdháileadh sonraithe íosta CSE an buiséad do thogra ón gCoimisiún atá le teacht maidir le tacaíocht bhia do na daoine is díorthaí. Áireofar togra an Choimisiúin le haghaidh mhaoiniú an CETFT agus an CEMI sna rialacháin a bhaineann go sonrach leis an gCiste maidir le gach Ciste. 5. ACHOIMRE AR ÁBHAR AN RIALACHÁIN 5.1. Forálacha coiteanna a rialaíonn gach Ciste CSF 5.1.1. Prionsabail ghinearálta Áireofar sna prionsabail ghinearálta a rialaíonn tacaíocht gach Ciste CSF comhpháirtíocht agus rialachas il-leibhéil, comhlíonadh an dlí náisiúnta agus dhlí an AE is infheidhme, comhionannas idir fir agus mná a chur chun cinn agus forbairt inbhuanaithe. Sa chomhthéacs sin, i gcás CSE, leanfaidh an Coiste dá bhforáiltear in Airteagal 163 den Chonradh de chúnamh a thabhairt don Choimisiún, ar Coiste é atá comhdhéanta d'ionadaí amháin rialtais, ionadaí amháin thar ceann eagraíochtaí na n-oibrithe agus ionadaí amháin thar ceann eagraíochtaí na bhfostóirí ó gach Ballstát. 5.1.2. Cur chuige straitéiseach Chun tionchar an bheartais a uasmhéadú maidir le tosaíochtaí Eorpacha a bhaint amach, tá sé beartaithe ag an gCoimisiún an próiseas um chlárú straitéiseach a atreisiú. Is éard atá i gceist leis sin liosta cuspóirí téamacha a shainiú sa Rialachán i gcomhréir le Straitéis Eoraip 2020: (1) taighde, forbairt theicneolaíoch agus nuálaíocht a neartú; (2) úsáid agus cáilíocht theicneolaíochtaí na faisnéise agus na cumarsáide agus rochtain orthu a fheabhsú; (3) iomaíochas fiontar beag agus meánmhéide, earnáil na talmhaíochta (i gcás an CETFT) agus earnáil an iascaigh agus an dobharshaothraithe (i gcás an CEMI) a fheabhsú; (4) tacú leis an aistriú i dtreo geilleagair ísealcharbóin sna hearnálacha uile; (5) oiriúnú don athrú aeráide, cosc ar riosca agus bainistíocht riosca a chur chun cinn; (6) an comhshaol a chosaint agus éifeachtúlacht acmhainní a chur chun cinn; (7) iompar inbhuanaithe a chur chun cinn agus tranglaim i bpríomhbhonneagair ghréasáin a bhaint; (8) fostaíocht a chur chun cinn agus tacú le soghluaisteacht lucht saothair; (9) cuimsiú sóisialta a chur chun cinn agus bochtaineacht a chomhrac; (10) infheistiú in oideachas, i scileanna agus i bhfoghlaim ar feadh an tsaoil; (11) cumas institiúide a fheabhsú agus riarachán poiblí éifeachtúil. Aistreoidh an Comhchreat Straitéiseach cuspóirí agus spriocanna thosaíochtaí an Aontais maidir le fás cliste, inbhuanaithe agus uilechuimsitheach in eochairghníomhaíochtaí do CFRE, don CC, do CSE, don CETFT agus don CEMI, rud a áiritheoidh úsáid chomhtháite Chistí CSF chun cuspóirí coiteanna a bhaint amach. Leagfar ceangaltais na gcomhpháirtithe ar an leibhéal náisiúnta agus réigiúnach agus ar leibhéal an Choimisiúin amach i gConarthaí Comhpháirtíochta idir an Coimisiún agus gach Ballstát. Beidh siad nasctha le cuspóirí Straitéis Eoraip 2020 agus leis na Cláir Athchóirithe Náisiúnta. Leagfar straitéis chomhtháite amach iontu maidir le forbairt chríochach a gheobhaidh tacaíocht ó Chistí CSF uile agus áireofar cuspóirí iontu a bheidh bunaithe ar tháscairí comhaontaithe, ar infheistíochtaí straitéiseacha agus ar roinnt coinníollachtaí. Beidh ceangaltais iontu cuntas bliantúil a thabhairt ar dhul chun cinn sna tuarascálacha bliantúla ar an mbeartas comhtháthaithe, ar an mbeartas forbartha tuaithe agus i dtuairisciú poiblí eile. 5.1.3. Coinníollachtaí agus feidhmíocht Chun feidhmíocht a atreisiú, tabharfar forálacha úra maidir le coinníollacht isteach lena áirithiú go gcruthóidh cistiú an AE dreasachtaí láidre do Bhallstáit chun cuspóirí agus spriocanna Eoraip 2020 a bhaint amach. Coinníollacha ‘ex ante’ nach mór a bheith i bhfeidhm sula n-íocfar cistí amach agus coinníollacha ‘ex post’ lena gcuirfear scaoileadh cistí breise faoi réir feidhmíochta a bheidh sa choinníollacht. Is é an réasúnaíocht atá i neartú na coinníollachta ‘ex-ante’ do na cistí sin a áirithiú go bhfuil na coinníollacha a bhfuil gá leo dá dtacaíocht éifeachtach i bhfeidhm. Dealraíonn sé ó thaithí roimhe seo gur bhain baic i gcreataí beartais, rialála agus insitiúideacha an bonn d’éifeachtacht infheistíochtaí a bhí maoinithe ag na cistí i roinnt cásanna. Ní coincheap úr é coincheap na coinníollachta faoi chuimsiú an bheartais chomhtháthaithe. Thar thréimhsí cláraithe leantacha, tugadh roinnt meicníochtaí isteach chun éifeachtacht na n-idirghabhálacha a uasmhéadú. Tá cuid acu nasctha le disciplíní bainistíochta agus rialaithe agus tá cuid eile acu nasctha le creataí straitéiseacha agus rialála chomh maith le cumas riaracháin. Is léir ón taithí ar chur i bhfeidhm coinníollachtaí, áfach, go bhfuil éagsúlachtaí ann ar fud clár. Tá call le cur i bhfeidhm níos trédhearcaí agus níos córasaí dá bhrí sin. Neartóidh coinníollacht ‘ex post’ an bhéim ar fheidhmíocht agus ar chuspóirí Eoraip 2020 a bhaint amach. Beidh sí bunaithe ar na garspriocanna a bhaint amach a bhaineann le spriocanna le haghaidh aschur agus torthaí atá nasctha le cuspóirí Eoraip 2020 arna socrú le haghaidh clár sa chonradh comhpháirtíochta. Cuirfear 5 % de bhuiséad na gcistí ábhartha ar leataobh agus leithdháilfear é, le linn athbhreithniú mheántéarma ar fheidhmíocht, ar na Ballstáit ar chomhlíon a gcláir a ngarspriocanna. I dteannta an chúlchiste feidhmíochta, d’fhéadfaí cistí a chur ar fionraí mura mbaintear na garspriocanna amach, agus d’fhéadfaí cistí a chur ar ceal de bharr drochfheidhmíocht ó thaobh spriocanna cláir a chomhlíonadh. Lena áirithiú nach mbaineann beartais mhacraifhioscacha neamhfhónta an bonn d’éifeachtacht na gcistí, tá sé beartaithe ag an gCoimisiún na rialacha a rialaíonn na Cistí maidir le coinníollacht mhacraifhioscach a atreisiú agus iad a ailíniú le bearta forfheidhmiúcháin úra an Chomhshocraithe Chobhsaíochta agus Fáis atá le glacadh mar chuid den Séú Pacáiste um Rialachas Eacnamaíoch. Ag an am céanna, is féidir ráta cómhaoinithe níos airde (méadú 10 bpointe céatadáin) a chur i bhfeidhm i gcás ina bhfuil cúnamh airgeadais á fháil ag Ballstát i gcomhréir le hAirteagal 136 agus Airteagal 143 den CFAE, agus sa chaoi sin, an iarracht a theastaíonn ó bhuiséid náisiúnta tráth a bhfuil comhdhlúthú fioscach ann a laghdú, agus leibhéal foriomlán céanna chistiú an AE á choinneáil. 5.1.4. Socruithe coiteanna bainistíochta Tá córas bainistíochta agus rialaithe beartaithe sa togra atá cosúil trasna ionstraimí bainistíochta comhpháirtí agus atá bunaithe ar phrionsabail choiteanna. Tá córas um chreidiúnú náisiúnta curtha ar bun chun béim a chur ar thiomantas Ballstát do bhainistíocht fhónta airgeadais. Rinneadh na socruithe ar cranntaca iad le ráthú an Choimisiúin maidir le rialtacht caiteachais a chomhchuibhiú agus tugadh isteach eilimintí coiteanna nua amhail dearbhú urrúis bhainistíochta agus imréiteach bliantúil cuntas chun ráthú a atreisiú. 5.1.5. Forbairt áitiúil faoi stiúir an phobail Beidh an deis ag Ballstáit próisis choiteanna a úsáid d'ullmhúchán, do chaibidlíocht, do bhainistíocht agus do chur chun feidhme, agus spreagfar iad chun é sin a dhéanamh go háirithe i gcás ina bhfuil géarghá le comhordú feabhsaithe caipitil dhaonna agus infheistíochtaí bonneagair. Ní mór do Chistí CSF aghaidh a thabhairt ar riachtanas forbartha iolracha ar an leibhéal foréigiúnach agus ar an leibhéal áitiúil. Chun cur chun feidhme idirghabhálacha iltoiseacha agus trasearnálacha a éascú, tá sé beartaithe ag an gCoimisiún tionscnaimh faoi stiúir an phobail a neartú, cur chun feidhme straitéisí comhtháite forbartha áitiúla agus cruthú grúpaí áitiúla gníomhaíochta a éascú, bunaithe ar an taithí ar chur chuige LEADER. 5.1.6. Ionstraimí airgeadais I dteannta cistiú deontas, tá sé beartaithe go ndéanfar tacaíocht d'fhiontair agus do thionscadail a bhfuiltear ag súil leis go nginfidh siad torthaí airgeadais substaintiúla a sholáthar trí ionstraimí airgeadais nuálacha den chuid is mó. Cé go mbeidh ionstraimí airgeadais fós cosúil leis na hionstraimí a úsáideadh in 2007-2013, ba cheart béim a chur ar roinnt gnéithe den simpliú. Ar an gcéad dul síos, tairgfidh an Coimisiún réitigh réamhdhéanta trí rochtain ar ionstraimí airgeadais arna gcur ar bun ar leibhéal an AE agus ar shamhlacha le haghaidh cistí náisiúnta agus réigiúnacha bunaithe ar théarmaí agus ar choinníollacha caighdeánacha arna leagan síos ag an gCoimisiún. Ar an dara dul síos, is creat soiléir é an togra chun na hionstraimí sin a chur chun feidhme, agus tugtar aghaidh ann ar na débhríonna a tháinig chun cinn i gcomhthéacs chreat reachtach 2007-2010, agus méadaítear an deimhneacht dhlíthiúil do gach páirtí dá bharr. Ar an tríú dul síos, féadfar ionstraimí airgeadais a úsáid amach anseo le haghaidh gach cineáil infheistíochta agus tairbhí, rud a chuireann go mór leis na deiseanna chun na hionstraimí nuálacha sin a úsáid. 5.1.7. Faireachán agus meastóireacht I bhforálacha coiteanna do gach Ciste CSF i réimse an fhaireacháin agus na meastóireachta áirítear ról agus comhdhéanamh an choiste faireacháin, tuarascálacha bliantúla maidir le cur chun feidhme, cruinnithe bliantúla athbhreithnithe, tuarascálacha maidir le dul chun cinn i gcur chun feidhme an Chonartha Chomhpháirtíochta, meastóireachtaí ex ante agus ex post. 5.1.8. Rialacha incháilitheachta simplithe sruthlíneacha Tá rialacha éagsúla incháilitheachta le comhlíonadh ag a lán tairbhithe a úsáideann cistí ó ionstraimí éagsúla cistithe de chuid an Aontais faoi láthair, rud a chuireann le castacht na bainistíochta agus leis an mbaol go ndéanfar earráidí dá bhrí sin chomh maith. Cuireadh béim dá bhrí sin ar bhearta chun a áirithiú go bhfuil costais riaracháin comhréireach agus go laghdaítear an t-ualach riaracháin a bhaineann le bainistíocht tairbhithe ar chistí an AE. Is é an aidhm atá leis sin na rialacha bunúsacha sin i gcomhair na n-ionstraimí arna gcur chun feidhme faoi chomhbhainistíocht a chomhchuibhiú, a oiread is féidir, chun líon na rialacha éagsúla a chuirtear i bhfeidhm ar an talamh a laghdú. De bharr na roghanna simplithe costas amhail bunrátaí agus cnapshuimeanna is féidir le Ballstáit bainistíocht atá dírithe ar fheidhmíocht a thabhairt isteach ar leibhéal oibríochtaí aonair. I bhforálacha coiteanna maidir leis an gcur chun feidhme áirítear rialacha coiteanna maidir le caiteachas incháilithe, na foirmeacha éagsúla tacaíochta airgeadais, costais shimplithe, agus marthanacht. Déantar foráil sa togra freisin maidir le prionsabail choiteanna do na córais bhainistíochta agus rialaithe. I gcomhthéacs an CBT, coimeádfar agus cothabhálfar na rialacha reatha maidir le costais riaracháin agus na córais rialaithe. 5.2. Forálacha ginearálta is infheidhme maidir le CFRE, CSE agus leis an CC I gCuid a Trí den Rialachán sainítear misean agus spriocanna an bheartais chomhtháthaithe, cumhdach geografach na tacaíochta, acmhainní airgeadais agus prionsabail chúnaimh, clárú, mórthionscadail, pleananna gníomhaíochta comhpháirteacha, forbairt chríochach, faireachán agus meastóireacht, faisnéis agus cumarsáid, incháilitheacht caiteachais agus córais bhainistíochta agus rialaithe. 5.2.1. Cumhdach geografach na tacaíochta Áirítear ann sin idirdhealú i ndáil le réigiúin bheagfhorbartha, trasdula agus mhórfhorbartha. Réigiúin bheagfhorbartha: I gcomhréir leis an CFAE, beidh tacaíocht do na réigiúin bheagfhorbartha ina tosaíocht thábhachtach i gcónaí don bheartas comhtháthaithe. Teastóidh iarrachtaí marthanacha fadtéarmacha do phróiseas dlúthaithe réigiúin atá tite ar chúl ó thaobh cúrsaí eacnamaíocha agus sóisialta de i saol ina bhfuil an neamchinnteacht ag méadú. Baineann an chatagóir seo leis na réigiúin sin ag a bhfuil OTI per capita níos lú ná 75 % de mheán-OTI an AE-27. Réigiúin trasdula: Tabharfar catagóir nua réigiúin – 'réigiúin trasdula' – isteach chun ionad an chórais reatha chun réigiúin a chéimniú isteach agus a chéimniú amach a ghabháil. Áireofar sa chatagóir seo gach réigiún ag a bhfuil OTI per capita idir 75 % agus 90 % de mheán an AE-27. Réigiúin mhórfhorbartha: Cé go mbeidh na hidirghabhálacha sna réigiúin bheagfhorbartha ina dtosaíocht i gcónaí don bheartas comhtháthaithe, tá dúshláin thábhachtacha ann a bhaineann leis na Ballstáit ar fad, amhail an iomaíocht dhomhanda sa gheilleagar eolasbhunaithe, an t-aistriú i dtreo an gheilleagair ísealcharbóin agus an polarú sóisialta a chuireann cúinsí eacnamaíocha reatha leis. Baineann an chatagóir seo leis na réigiúin sin ag a bhfuil OTI per capita os cionn 90 % de mheán-OTI an AE-27. Gach réigiún a bhfuil a OTI per capita don tréimhse 2007-2013 níos lú ná 75 % de mheán an AE-25 don tréimhse thagartha ach ar shroich a OTI per capita leibhéal os cionn 75 % de mheán-OTI an AE-27, gheobhaidh sé dhá thrian dá leithdháileadh don tréimhse 2007-13. Bunófar sciartha íosta do CSE do gach catagóir réigiún (25 % do réigiúin chóineasaithe; 40 % do réigiúin trasdula; agus 52 % do réigiúin iomaíochais). Tacóidh an CC le Ballstáit ag a bhfuil OIN in aghaidh an chónaitheora níos lú ná 90 % de mheán an AE-27 in infheistíochtaí a dhéanamh i ngréasáin iompair TEN-T agus sa chomhshaol. Déanfar cuid de leithdháileadh an Chiste Chomhtháthaithe (EUR 10 mbilliún) a imfhálú chun príomhghréasáin iompair faoin tsaoráid Connecting Europe (an Eoraip a nascadh) a mhaoiniú. Is léir ó thaithí ar an gcreat airgeadais reatha go bhfuil deacrachtaí ag a lán Ballstát méideanna móra de chistí an AE a úsáid thar thréimhse theoranta ama. Ina theannta sin, de bharr an chaoi ina bhfuil cúrsaí buiséadacha i roinnt Ballstát tá sé níos deacra cistí a scaoileadh chun cómhaoiniú náisiúnta a chur ar fáil. Chun aghaidh a thabhairt ar shaincheist úsáid an chistithe tá roinnt céimeanna beartaithe ag an gCoimisiún: – na rátaí uasteorannaithe a shocrú ag 2,5 % de OTI do leithdháiltí comhtháthaithe; – uasteorainn a chur le rátaí cómhaoinithe ag leibhéal gach aise tosaíochta laistigh de na cláir oibríochtúla ag 85% i réigiúin bheagfhorbartha (nó i gcásanna áirithe, 80% agus 70%) agus sna réigiúin is forimeallaí, ag 60% i réigiúin trasdula agus ag 50% i réigiúin mhórfhorbartha; – coinníollacha áirithe a chur sna conarthaí comhpháirtíochta maidir le feabhas a chur ar chumas riaracháin. 5.2.2. Clárú straitéiseach atreisithe atá dírithe ar thorthaí Molann an Coimisiún próiseas cláraithe a dhíríonn níos mó ar thorthaí chun a áirithiú go bhfuil loighic shoiléir i dtaobh idirghabhálacha ag cláir an bheartais chomhtháthaithe, go bhfuil siad dírithe ar thorthaí, agus go n-áirítear iontu na forálacha iomchuí do chur chuige comhtháite maidir le forbairt agus cur chun feidhme éifeachtach na gCistí. Go háirithe, tá sé beartaithe ag an gCoimisiún na Pleananna Gníomhaíochta Comhpháirteacha a thabhairt isteach, ar oibríochtaí iad ina bhfuil grúpa tionscadal mar chuid de chlár oibríochtúil, agus cuspóirí sonracha, táscairí maidir le torthaí agus aschuir acu arna gcomhaontú idir an Ballstát agus an Coimisiún. Soláthraíonn siad córas simplithe bainistíochta agus rialaithe atá dírithe ar fheidhmíocht. 5.2.3. Bainistíocht agus rialú airgeadais a shruthlíniú Ní mór cothromaíocht a fháil sa chóras bainistíochta agus rialaithe idir costais na bainistíochta agus an rialaithe agus na rioscaí atá i gceist. Beidh ról an Choimisiúin san athbhreithniú ex-ante ar chórais náisiúnta bhainistíochta agus rialaithe comhréireach, toisc go gcuirtear cur chuige bunaithe ar riosca in ionad athbhreithnithe éigeantaigh de chuid an Choimisiúin. Beidh cláir bheaga díolmhaithe ó athbhreithniú de chuid an Choimisiúin. Déanann an cur chuige atá bunaithe ar riosca na costais riaracháin a bhaineann le cláir bheaga agus le ranna riaracháin iontaofa a laghdú. Déantar ráthú a atreisiú ann fosta, toisc gur féidir úsáid níos éifeachtúla a bhaint as acmhainní an Choimisiúin agus iad a dhíriú ar réimsí ina bhfuil rioscaí níos airde. Is féidir le bainistíocht leictreonach sonraí an t-ualach riaracháin a laghdú go mór agus ag an am céanna an méid is féidir tionscadail agus caiteachas a rialú a mhéadú. Dá bhrí sin, tá sé beartaithe a chur de cheangal ar gach Ballstát córais a chur ar bun faoi dheireadh 2014 lena chur ar chumas tairbhithe an fhaisnéis uile a chur isteach trí mhalartú leictreonach sonraí. Is é ceann de na cineálacha castachta a bhaineann leis an gcóras bainistíochta airgeadais sa tréimhse cláraithe 2007-2013 an riail ghinearálta nach mór na doiciméid tacaíochta ar fad i gcomhair oibríochtaí aonair a choinneáil go dtí trí bliana tar éis dhúnadh an chláir. Dá bhrí sin, foráiltear leis an togra go ndéanfar oibríochtaí nó caiteachas críochnaithe a dhúnadh go héigeantach gach bliain faoi chuimsiú imréiteach bliantúil na gcuntas. Díríonn sé sin ar an ualach a bhaineann le tréimhse choinneála fhada doiciméad le haghaidh tairbhithe aonair a laghdú agus na rioscaí a bhaineann leis an rian iniúchóireachta a chailleadh a laghdú. 2011/xxxx (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leagtar síos forálacha coiteanna maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa, maidir leis an gCiste Comhtháthaithe, maidir leis an gCiste Eorpach Talmhaíochta um Fhorbairt Tuaithe agus maidir leis an gCiste Eorpach Muirí agus Iascaigh atá cumhdaithe faoin gComhchreat Straitéiseach agus lena leagtar síos forálacha ginearálta maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa agus maidir leis an gCiste Comhtháthaithe agus lena n-aisghairtear Rialachán (CE) Uimh. 1083/2006 TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 177 de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[8], Ag féachaint don tuairim ó Choiste na Réigiún[9], Ag féachaint don tuairim ón gCúirt Iniúchóirí[10], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) D’fhonn comhtháthú eacnamaíoch, sóisialta agus críochach an Aontais a neartú, foráiltear le hAirteagal 174 den Chonradh go bhféachfaidh an tAontas leis na héagothromaíochtaí idir leibhéil forbartha na réigiún éagsúil agus cúlmhaireacht na réigiún is mídheisiúla nó na n-oileán a laghdú, go háirithe limistéir thuaithe, limistéir a bhfuil an trasdul tionsclaíoch ag dul dóibh, agus réigiúin a bhfuil míbhuntáistí móra buana nádúrtha nó déimeagrafacha acu. Ceanglaítear le hAirteagal 175 den Chonradh go dtacódh an tAontas leis na cuspóirí sin a ghnóthú agus é ag gníomhú trí Roinn Treoraíochta an Chiste Eorpaigh um Threoraíocht agus Ráthaíocht Talmhaíochta, trí Chiste Sóisialta na hEorpa, trí Chiste Forbraíochta Réigiúnaí na hEorpa, tríd an mBanc Eorpach Infheistíochta agus trí ionstraimí eile. (2) I gcomhréir le conclúidí na Comhairle Eorpaí an 17 Meitheamh 2010, lenar glacadh Straitéis an Aontais maidir le, inbhuanaithe agus uilechuimsitheach, ba cheart go gcuirfeadh an tAontas agus na Ballstáit seachadadh an fháis chliste, inbhuanaithe agus chuimsithigh chun feidhme, agus forbairt chomhchuí an Aontais á cur chun cinn agus éagothromaíochtaí réigiúnacha á laghdú acu ag an am céanna. (3) D’fhonn comhordú a fheabhsú agus cur chun feidhme a chomhchuibhiú i gcás na gCistí a thugann tacaíocht faoin mbeartas comhtháthaithe, eadhon, Ciste Forbraíochta Réigiúnaí na hEorpa (CFRE), Ciste Sóisialta na hEorpa (CSE) agus an Ciste Comhtháthaithe (CC), leis na Cistí le haghaidh forbartha tuaithe, eadhon, Ciste Eorpach Talmhaíochta um Fhorbairt Tuaithe (CETFT), agus le haghaidh na hearnála muirí agus iascaigh, eadhon, an Ciste Eorpach Muirí agus Iascaigh (CEMI), ba cheart forálacha coiteanna a bhunú maidir leis na Cistí sin uile (‘Cistí CSF’). Ina theannta sin, tá forálacha sa Rialachán seo a bhfuil feidhm acu maidir le CFRE, CSE agus an CC, ach nach bhfuil feidhm acu maidir leis an CETFT ná an CEMI. I ngeall ar na sainiúlachtaí a bhaineann le gach Ciste CSF ar leith, ba cheart rialacha sonracha is infheidhme maidir le gach Ciste CSF ar leith agus maidir le sprioc an chomhair chríochaigh Eorpaigh faoin CFRE a shonrú i rialacháin ar leithligh. (4) Maidir leis an gComhbheartas Talmhaíochta (CBT), tá sineirgí suntasacha bainte amach cheana féin trí na rialacha bainistíochta agus rialaithe a bhaineann leis an gcéad cholún (CERT – an Ciste Eorpach um Ráthaíocht Talmhaíochta) agus leis an dara colún (CETFT) den CBT. Ba cheart an nasc láidir idir an CERT agus an CETFT a chothabháil, dá bhrí sin, agus na struchtúir atá i bhfeidhm cheana sna Ballstáit a choinneáil. (5) Ba cheart go mbainfeadh na réigiúin is forimeallaí tairbhe as bearta sonracha agus as cistiú breise chun na baic a eascraíonn as na tosca dá dtagraítear in Airteagal 349 den Chonradh a fhritháireamh. (6) Chun léirmhíniú beacht agus comhleanúnach na bhforálacha a áirithiú agus chun rannchuidiú le deimhneacht dhlíthiúil i leith na mBallstát agus i leith tairbhithe, is gá téarmaí áirithe a úsáidtear sa Rialachán a shainmhíniú. (7) Tá sé leagtha amach go bhfuil trí chuid sa Rialachán seo; cuid a haon ina bhfaightear na haithrisí agus na sainmhínithe, cuid a dó ina bhfuil na rialacha is infheidhme maidir leis na Cistí CSF uile agus cuid a trí ina bhfuil na forálacha nach bhfuil feidhm acu ach maidir le CFRE, CSE, agus an CC (na 'Cistí'). (8) Faoi Airteagal 317 den Chonradh, agus i gcomhthéacs na bainistíochta comhpháirtí, ba cheart na coinníollacha faoina gceadaítear don Choimisiún a fhreagrachtaí maidir le buiséad ginearálta an Aontais Eorpaigh a chur chun feidhme a shainiú agus ba cheart freagrachtaí comhair na mBallstát a shoiléiriú. Ba cheart go gcuirfeadh na coinníollacha sin ar chumas an Choimisiúin deimhin a dhéanamh de go bhfuil na Ballstáit ag úsáid na gCistí CSF ar mhodh dlíthiúil agus rialta agus i gcomhréir le prionsabal na bainistíochta fónta airgeadais de réir bhrí Rialachán (CE, Euratom) Uimh. 1605/2002 ón gComhairle an 25 Meitheamh 2002 maidir leis an Rialachán Airgeadais is infheidhme maidir le buiséad ginearálta na gComhphobal Eorpach[11]. Ba cheart do na Ballstáit agus na comhlachtaí arna n-ainmniú acu chun na críche sin a bheith freagrach as cláir a chur chun feidhme ar an leibhéal críochach iomchuí i gcomhréir le creat institiúideach, dlí agus airgeadais an Bhallstáit. Áiritheoidh na forálacha sin freisin go dtabharfar aird ar an ngá le comhlántacht agus comhshesmhacht idirghabháil an Aontais, comhréireacht na socruithe riaracháin agus laghdú ar ualach riaracháin thairbhithe na gCistí CSF a áirithiú. (9) I gcás an Chonartha Comhpháirtíochta agus gach cláir faoi seach, ba cheart don Bhallstát comhpháirtíocht a eagrú le hionadaithe ó na húdaráis inniúla réigiúnacha, áitiúla, uirbeacha agus eile, le comhpháirtithe eacnamaíocha agus sóisialta, agus le comhlachtaí a dhéanann ionadaíocht thar ceann na sochaí sibhialta, lena n-áirítear comhpháirtithe comhshaoil, eagraíochtaí neamhrialtais agus comhlachtaí atá freagrach as comhionannas agus neamh-idirdhealú a chur chun cinn. Is é is cuspóir do chomhpháirtíocht den sórt sin prionsabal an rialachais il-leibhéil a urramú, úinéireacht ag geallsealbhóirí ar idirghabhálacha atá beartaithe a áirithiú agus an taithí agus an saineolas atá ag gníomhaithe ábhartha a fhorbairt. Ba cheart an chumhacht a thabhairt don Choimisiún chun gníomhartha tarmligthe a ghlacadh lena ndéanfaí foráil maidir le cód iompair d’fhonn a áirithiú go mbeidh na comhpháirtithe rannpháirteach, ar shlí chomhsheasmhach, in ullmhú agus i gcur chun feidhme na gConarthaí Comhpháirtíochta agus na gclár, agus i bhfaireachán agus i meastóireacht a dhéanamh orthu. (10) Ba cheart gníomhaíochtaí na gCistí CSF agus na hoibríochtaí lena dtacaíonn siad dlí an Aontais agus an dlí náisiúnta is infheidhme a bhfuil nasc díreach nó indíreach aige le cur chun feidhme na hoibríochta a chomhlíonadh. (11) I gcomhthéacs a iarrachta comhtháthú eacnamaíoch, críochach agus sóisialta a mhéadú, ba cheart don Aontas, ag gach céim de chur chun feidhme na gCistí CSF, díriú ar neamh-chomhionannais a dhíothú agus comhionannas idir mná agus fir a chur chun cinn, agus dul i ngleic le hidirdhealú atá bunaithe ar inscne, ar thionscnamh ciníoch nó eitneach, ar reiligiún nó creideamh, ar mhíchumas, ar aois nó ar threoshuíomh gnéasach. (12) Ba cheart cuspóirí na gCistí CSF a shaothrú faoi chuimsiú forbartha inbhuanaithe agus de réir mar a chuireann an tAontas an aidhm maidir leis an gcomhshaol a chosaint agus a fheabhsú mar atá leagtha amach in Airteagal 11 agus Airteagal 19 den Chonradh ar aghaidh, agus cuirfear an prionsabal ‘íoc mar a thruaillítear’ san áireamh ag an am céanna. Ba cheart do na Ballstáit modheolaíocht arna glacadh ag an gCoimisiún trí ghníomh cur chun feidhme a úsáid chun faisnéis a sholáthar faoin tacaíocht a thugtar do chuspóirí athraithe aeráide i gcomhréir leis an uaillmhian 20 % ar a laghad de bhuiséad an Aontais a chaitheamh ar an gcuspóir sin. (13) D’fhonn spriocanna agus cuspóirí Straitéis an Aontais maidir le, inbhuanaithe agus uilechuimsitheach a ghnóthú, ba cheart an tacaíocht ó na Cistí CSF a dhíriú ar líon teoranta cuspóirí téamacha coiteanna. Déanfar an raon feidhme díreach a bheidh le gach Ciste CSF ar leith a leagan amach i rialacha a bhaineann go sonrach leis na Cistí agus d’fhéadfaí an raon feidhme sin a theorannú do roinnt de na cuspóirí téamacha arna sainiú sa Rialachán seo. (14) Déanfaidh an Coimisiún Comhchreat Straitéiseach a ghlacadh trí ghníomh tarmligthe, agus déanfar cuspóirí an Aontais a athrú, sa Chomhchreat Straitéiseach sin, go príomhghníomhaíochtaí le haghaidh na gCistí CSF, le go mbeidh treo straitéiseach níos soiléire ag an bpróiseas cláraithe ar leibhéal na mBallstát agus na réigiún. Ba cheart don Chomhchreat Straitéiseach comhordú earnála agus críochach a éascú maidir le hidirghabháil an Aontais faoi na Cistí CSF agus le beartais agus le hionstraimí ábhartha eile de chuid an Aontais. (15) Ba cheart go mbunófaí leis an gComhchreat Straitéiseach, dá bhrí sin, na príomhréimsí tacaíochta, dúshláin chríochacha a mbeidh aghaidh le tabhairt orthu, cuspóirí beartais, réimsí tosaíochta le haghaidh gníomhaíochtaí comhair, meicníochtaí comhordaithe agus meicníochtaí um chomhchuibhiú agus um chomhsheasmhacht le beartais eacnamaíocha na mBallstát agus an Aontais. (16) Ar bhonn an Chomhchreata Straitéisigh arna ghlacadh ag an gCoimisiún, ba cheart do gach Ballstát, i gcomhar lena chomhpháirtithe agus i gcomhphlé leis an gCoimisiún, Conradh Comhpháirtíochta a ullmhú. Ba cheart don Chonradh Comhpháirtíochta na heilimintí atá leagtha amach sa Chomhchreat Straitéiseach a athrú de réir an chomhthéacs náisiúnta agus ceangaltais dhaingne a leagan amach maidir le cuspóirí an Aontais a ghnóthú trí chlárú Chistí CSF. (17) Ba cheart do na Ballstáit a gcuid tacaíochta a chomhchruinniú chun rannchuidiú suntasach le gnóthú chuspóirí an Aontais a áirithiú, i gcomhréir lena riachtanais shonracha forbartha náisiúnta agus réigiúnaí. Ba cheart coinníollachtaí ex ante a shainiú lena áirithiú go bhfuil na coinníollacha creata a bhfuil gá leo chun tacaíocht an Aontais a úsáid go héifeachtach i bhfeidhm. Ba cheart don Choimisiún measúnú a dhéanamh ar chomhlíonadh na gcoinníollachtaí ex ante sin faoi chuimsiú a mheasúnaithe ar an gConradh Comhpháirtíochta agus ar na cláir. I gcásanna nach gcomhlíontar coinníollacht ex ante, ba cheart an chumhacht a bheith ag an gCoimisiún íocaíochtaí leis an gclár a chur a fhionraí. (18) Ba cheart creat feidhmíochta a shainiú maidir le gach clár d’fhonn faireachán a dhéanamh ar an dul chun cinn atá déanta feadh na tréimhse cláraithe maidir leis na cuspóirí agus na spriocanna atá leagtha síos do gach clár a ghnóthú. Ba cheart don Choimisiún athbhreithniú ar fheidhmíocht a dhéanamh, i gcomhar leis na Ballstáit, in 2017 agus in 2019. Ba cheart cúlchiste feidhmíochta a fhoráil agus a leithdháileadh in 2019 sna cásanna sin inar gnóthaíodh garspriocanna a bhí leagtha síos sa chreat feidhmíochta. De bharr na héagsúlachta agus an ghné ilnáisiúnta a bhaineann leo, níor cheart aon chúlchiste feidhmíochta a bheith ann le haghaidh na gclár um ‘Chomhar Críochach Eorpach’. I gcásanna ina bhfuil sprioceasnamh suntasach ann maidir le garspriocanna nó spriocanna a ghnóthú, ba cheart an Coimisiún a bheith in ann íocaíochtaí leis an gclár a fhionraí nó, ag deireadh na tréimhse cláraithe, ceartuithe airgeadais a chur i bhfeidhm, d’fhonn a áirithiú nach n-úsáidfear buiséad an Aontais go diomailteach ná go neamhéifeachtúil. (19) Trí nasc níos dlúithe a chruthú idir an beartas comhtháthaithe agus rialachas eacnamaíoch an Aontais áiritheofar go mbeidh beartais eacnamaíocha fhónta ina gcranntaca le héifeachtacht an chaiteachais a dhéantar faoi Chistí CSF agus gur féidir, más gá, Cistí CSF a atreorú ar aghaidh a thabhairt ar na fadhbanna eacnamaíocha atá ag tír. Ní mór go dtarlódh an próiseas sin diaidh ar ndiaidh, agus go dtosódh sé le leasuithe ar an gConradh Comhpháirtíochta agus ar na cláir chun tacú le moltaí na Comhairle chun aghaidh a thabhairt ar éagothromaíochtaí maicreacnamaíocha agus ar dheacrachtaí sóisialta agus eacnamaíocha. I gcás, in ainneoin úsáid fheabhsaithe Chistí CSF, nach ndéanann Ballstát beart éifeachtach i gcomhthéacs phróiseas an rialachais eacnamaíoch, ba cheart an ceart a bheith ag an gCoimisiún na híocaíochtaí agus na ceangaltais uile nó cuid díobh a fhionraí. Ba cheart cinntí maidir le fionraí a bheith comhréireach agus éifeachtach, agus tionchar na gclár aonair chun aghaidh a thabhairt ar an staid eacnamaíoch agus shóisialta sa Bhallstát ábhartha agus leasuithe roimhe sin ar an gConradh Comhpháirtíochta á gcur san áireamh. Agus cinneadh faoi fhionruithe á dhéanamh aige, ba cheart don Choimisiún cóir chomhionann idir Ballstáit a urramú freisin, agus go háirithe tionchar na fionraí ar gheilleagar an Bhallstáit lena mbaineann. Ba cheart na fionruithe a bhaint agus cistí a chur ar fáil don Bhallstát lena mbaineann arís a luaithe is a dhéanann an Ballstát an beart is gá. (20) Lena áirithiú go ndíreofar ar straitéis an Aontais maidir le fás cliste, inbhuanaithe agus uilechuimsitheach a chur i gcrích, ba cheart eilimintí coiteanna a shainiú do na cláir ar fad. Lena áirithiú go mbeidh na socruithe cláraithe le haghaidh na gCistí CSF comhsheasmhach, ba cheart na nósanna imeachta chun na cláir a ghlacadh agus a leasú a ailíniú. Ba cheart go n-áiritheodh an clárú comhsheasmhacht leis an gComhchreat Straitéiseach agus leis an gConradh Comhpháirtíochta, comhordú na gCistí CSF eatarthu féin agus le hionstraimí airgeadais reatha eile agus leis an mBanc Eorpach Infheistíochta. (21) Leis an gConradh, cuireadh comhtháthú críochach le spriocanna an chomhtháthaithe eacnamaíoch agus shóisialta, agus tá sé fíor-riachtanach aghaidh a thabhairt ar an ról atá ag cathracha, ag geografaíocht fheidhmiúil agus ag limistéir fhoréigiúnacha a bhfuil fadhbanna geografacha agus déimeagrafacha ar leith le sárú acu. Chuige sin, chun leas níos fearr a bhaint as acmhainneacht ar an leibhéal áitiúil, tá sé riachtanach forbairt áitiúil faoi stiúir an phobail a neartú agus a éascú trí chomhrialacha agus dlúthchomhordú a cheangal ar na Cistí CSF uile. Mar phrionsabal bunúsach, ba cheart an fhreagracht as straitéisí forbartha áitiúla a chur chun feidhme a thabhairt do ghrúpaí gníomhaíochta áitiúla a dhéanann ionadaíocht thar ceann leasanna an phobail. (22) Tá ionstraimí airgeadais ag éirí níos tábhachtaí i ngeall ar an éifeacht ghiarála a bhíonn acu ar na Cistí CSF, i ngeall ar a gcumas cineálacha éagsúla acmhainní poiblí agus príobháideacha a chomhcheangal d’fhonn tacú le cuspóirí beartais phoiblí, agus i ngeall go ndéantar an tacaíocht sin níos inbhuanaithe go fadtéarmach de bharr cineálacha imrothlacha maoinithe. (23) Ba cheart ionstraimí airgeadais a fhaigheann tacaíocht ó na Cistí CSF a úsáid chun aghaidh a thabhairt ar riachtanais mhargaidh faoi leith ar mhodh costéifeachtach, i gcomhréir le cuspóirí na gclár, agus níor cheart dóibh maoiniú príobháideach a bhrú amach. Ba cheart an cinneadh chun na bearta tacaíochta a mhaoiniú trí bhíthin ionstraimí airgeadais a chinneadh, dá bhrí sin, ar bhonn anailíse ex ante. (24) Ba cheart ionstraimí airgeadais a cheapadh agus a chur chun feidhme d’fhonn rannpháirtíocht shuntasach infheisteoirí na hearnála príobháidí agus institiúidí airgeadais a chur chun cinn ar bhonn cuí roinnte rioscaí. Le bheith tarraingteach go leor don earnáil phríobháideach, is gá ionstraimí airgeadais a cheapadh agus a chur chun feidhme ar mhodh solúbtha. Dá bhrí sin, ba cheart d’údaráis bhainistíochta cinneadh a dhéanamh maidir leis na foirmeacha is iomchuí chun na hionstraimí airgeadais a chur chun feidhme, chun aghaidh a thabhairt ar riachtanais shonracha na spriocréigiún, i gcomhréir le cuspóirí an chláir ábhartha. (25) Ba cheart an deis a bheith ag údaráis bhainistíochta acmhainní ó na cláir a chur leis na hionstraimí airgeadais a bhunaítear ar leibhéal an Aontais, nó le hionstraimí a bhunaítear ar an leibhéal réigiúnach. Ba cheart an deis a bheith ag údaráis bhainistíochta freisin ionstraimí airgeadais a chur chun feidhme go díreach, trí bhíthin cistí sonracha nó trí bhíthin cistí de chuid cistí. (26) Ba cheart go gcomhfhreagródh méid na n-acmhainní arna n-íoc tráth ar bith ó na Cistí CSF le hionstraimí airgeadais don mhéid is gá chun infheistíochtaí atá beartaithe agus íocaíochtaí le faighteoirí deiridh a chur chun feidhme, lena n-áirítear costais bhainistíochta agus táillí bainistíochta, arna gcinneadh ar bhonn pleananna gnó agus réamh-mheastachán faoin sreabhadh airgid le haghaidh tréimhse réamhshainithe nár cheart a bheith níos faide ná dhá bhliain. (27) Tá sé riachtanach rialacha sonracha a leagan síos maidir leis na méideanna atá le glacadh mar chaiteachas incháilithe tráth an dúnta, d’fhonn a áirithiú go ndéanfar na méideanna, lena n-áirítear na costais bhainistíochta agus táillí bainistíochta, a íoctar ó na Cistí CSF le hionstraimí airgeadais, a úsáid go héifeachtach le haghaidh infheistíochtaí agus íocaíochtaí le faighteoirí deiridh. Tá sé riachtanach freisin rialacha sonracha a leagan síos maidir le hathúsáid na n-acmhainní atá inchurtha i leith na tacaíochta ó na Cistí CSF, lena n-áirítear úsáid na n-acmhainní leagáide i ndiaidh na cláir a dhúnadh. (28) Ba cheart do na Ballstáit faireachán a dhéanamh ar chláir d’fhonn athbhreithniú a dhéanamh ar chur chun feidhme agus ar dhul chun cinn maidir le cuspóirí na gclár a ghnóthú. Chuige sin, ba cheart coistí faireacháin a bhunú agus a mballraíocht agus a bhfeidhmeanna a shainiú maidir leis na Cistí CSF. D’fhéadfaí Comhchoistí Faireacháin a bhunú chun comhordú idir na Cistí CSF a éascú. D'fhonn éifeachtacht a áirithiú, ba cheart do na coistí faireacháin a bheith ábalta moltaí a eisiúint chuig údaráis bhainistíochta maidir leis an gclár a chur chun feidhme agus ba cheart dóibh faireachán a dhéanamh ar ghníomhaíochtaí a rinneadh mar thoradh ar a gcuid moltaí. (29) Is gá na socruithe faireacháin agus tuairiscithe maidir leis na Cistí CSF a ailíniú ar mhaithe le socruithe bainistíochta a shimpliú ar gach uile leibhéal. Is tábhachtach ceanglais chomhréireacha tuairiscithe a áirithiú ach freisin go mbeadh faisnéis chuimsitheach ar dhul chun cinn ar fáil ag príomhthráthanna athbhreithnithe. Is gá, dá bhrí sin, do na ceanglais tuairiscithe na riachtanais faisnéise a léiriú sna blianta lena mbaineann agus go mbeadh siad athlínithe le huainiú na n-athbhreithnithe ar fheidhmíocht. (30) D’fhonn faireachán a dhéanamh ar dhul chun cinn na gclár, ba cheart cruinniú athbhreithnithe bliantúil a thionól idir an Ballstát agus an Coimisiún. Ba cheart go mbeadh an deis ag an Ballstát agus ag an Coimisiún teacht ar chomhaontú gan an cruinniú a thionól, áfach, chun ualach riaracháin neamhriachtanach a sheachaint. (31) Le gur féidir leis an gCoimisiún faireachán a dhéanamh ar an dul chun cinn atá déanta maidir le cuspóirí an Aontais a ghnóthú, ba cheart do na Ballstáit tuarascálacha ar dhul chun cinn a chur isteach maidir le cur chun feidhme a gConarthaí Comhpháirtíochta. Ar bhonn tuarascálacha den sórt sin, ba cheart don Choimisiún tuarascáil straitéise a ullmhú ar dhul chun cinn in 2017 agus in 2019. (32) Is gá meastóireacht a dhéanamh ar éifeachtacht, ar éifeachtúlacht agus ar thionchar an chúnaimh ó na Cistí CSF d’fhonn feabhas a chur ar cháilíocht chur chun feidhme agus cheapadh na gclár, agus chun tionchar na gclár ar na spriocanna i straitéis an Aontais maidir le fás cliste, inbhuanaithe agus uilechuimsitheach agus ar OTI agus ar fhostaíocht, nuair is ábhartha, a chinneadh.. Ba cheart freagrachtaí na mBallstát agus an Choimisiúin maidir leis an méid sin a shonrú. (33) D’fhonn feabhas a chur ar cháilíocht agus ar cheapadh gach cláir, agus d’fhonn a fhíorú gur féidir na cuspóirí agus na spriocanna a ghnóthú, ba cheart meastóireacht ex ante a dhéanamh ar gach clár. (34) Ba cheart don údarás atá freagrach as ullmhú an chláir plean meastóireachta a tharraingt suas. Le linn na tréimhse cláraithe, ba cheart d'údaráis bhainistíochta meastóireachtaí a dhéanamh chun éifeachtacht agus tionchar cláir a mheas. D’fhonn cinntí luchta bainistíochta a éascú, ba cheart an coiste faireacháin agus an Coimisiún a chur ar an eolas faoi thorthaí na meastóireachtaí. (35) Ba cheart meastóireachtaí ex-post a dhéanamh d’fhonn éifeachtacht agus éifeachtúlacht na gCistí CSF agus a dtionchar ar spriocanna foriomlána na gCistí CSF agus Straitéis an Aontais maidir le fás cliste, inbhuanaithe agus uilechuimsitheach a mheas. (36) Is úsáideach na cineálacha gníomhaíochta is féidir a dhéanamh mar chúnamh teicniúil le tacaíocht ó na Cistí CSF ar thionscnamh an Choimisiúin agus na mBallstát a shainiú. (37) D'fhonn úsáid éifeachtach acmhainní an Aontais a áirithiú, agus d’fhonn rómhaoiniú oibríochtaí ginte ioncaim a sheachaint, is gá rialacha a leagan amach chun an ranníocaíocht ó na Cistí CSF i leith oibríochta ginte ioncaim a ríomh. (38) Ba cheart na dátaí tosaigh agus na dátaí deiridh a bhaineann le hincháilitheacht an chaiteachais a shainiú chun foráil a dhéanamh maidir le riail aonfhoirmeach agus chothrom a bheadh infheidhme maidir le cur chun feidhme na gCistí CSF ar fud an Aontais. D’fhonn feidhmiú na gclár a éascú, is iomchuí a leagan síos go bhféadfaidh an dáta tosaigh maidir le hincháilitheacht an chaiteachais a bheith roimh an 1 Eanáir 2014 má chuireann an Ballstát lena mbaineann clár isteach roimh an dáta sin. D’fhonn úsáid éifeachtach Chistí an AE a áirithiú agus an baol a bheadh ann do bhuiséad an AE a laghdú, is gá srianta a chur i bhfeidhm ar an tacaíocht a thugtar d'oibríochtaí lánchríochnaithe. (39) I gcomhréir le prionsabal na coimhdeachta agus faoi réir na n-eisceachtaí dá bhforáiltear le Rialachán/Rialacháin (AE) Uimh. […] [Rialacháin CFRE, CSE, CC, ETC, CETFT, CEMI], ba cheart do na Ballstáit rialacha náisiúnta a ghlacadh maidir le hincháilitheacht an chaiteachais. (40) D’fhonn úsáid na gCistí CSF a shimpliú agus riosca earráidí a laghdú, is iomchuí, agus foráil á déanamh maidir le difreáil nuair is gá chun sainiúlachtaí an bheartais a léiriú, sainiúmhíniú a thabhairt ar na cineálacha tacaíochta, ar na coinníollacha comhchuibhithe maidir le deontais a aisíoc agus ar mhaoiniú ar ráta comhréidh, ar na rialacha incháilitheachta sonracha maidir le deontais agus ar choinníollacha sonracha i ndáil le hincháilitheacht oibríochtaí ag brath ar a suíomh. (41) Chun éifeachtacht, cothroime agus tionchar inbhuanaithe na hidirghabhála arna déanamh ag na Cistí CSF a áirithiú, ba cheart forálacha a bheith ann lena rathófar gur ar bhonn fadtréimhseach a dhéantar na hinfheistíochtaí i ngnólachtaí agus i mbonneagar agus go gcuireann siad cosc ar na Cistí CSF a úsáid chun buntáiste mhíchuí. Is léir ó thaithí a fuarthas gur tréimhse íosta iomchuí le cur i bhfeidhm í tréimhse cúig bliana, ach amháin i gcás ina bhforáiltear tréimhse dhifriúil sna rialacha maidir le Státchabhair. Is iomchuí gníomhaíochtaí a fhaigheann tacaíocht ón CSE agus gníomhaíochtaí a bhfuil infheistíocht tháirgiúil nó infheistíocht bonneagair i gceist leo a eisiamh ó cheanglas ginearálta na hinmharthanachta, ach amháin i gcás ina dtagann na ceanglais sin ó rialacha maidir le Státchabhair is infheidhme, agus ranníocaíochtaí le hionstraimí airgeadais nó uathu a eisiamh. (42) Ba cheart do na Ballstáit bearta leormhaithe a ghlacadh d’fhonn bunú agus feidhmiú cuí a gcóras bainistíochta agus rialaithe a áirithiú d’fhonn úsáid dhlíthiúil agus rialta na gCistí CSF a dhearbhú. Ba cheart oibleagáidí na mBallstát maidir le córais bhainistíochta agus rialaithe na gclár, agus maidir le cosc, brath agus ceartú neamhrialtachtaí agus sáruithe dhlí an Aontais a shonrú dá bhrí sin. (43) I gcomhréir le prionsabail na bainistíochta comhpháirtí, ba cheart go mbeadh príomhfhreagracht ar na Ballstáit, trína gcórais bhainistíochta agus rialaithe, as cur chun feidhme agus rialú na n-oibríochtaí i gcláir. D’fhonn éifeachtacht an rialaithe ar roghnú nó ar chur chun feidhme na n-oibríochtaí agus feidhmiú an chórais bhainistíochta agus rialaithe a neartú, ba cheart feidhmeanna an údaráis bainistíochta a shonrú. (44) D’fhonn urrús ex ante maidir le bunú agus ceapadh na bpríomhchóras bainistíochta agus rialaithe a áirithiú, ba cheart do Bhallstáit comhlacht creidiúnúcháin a ainmniú a bheidh freagrach as na comhlachtaí bainistíochta agus rialaithe a chreidiúnú agus as a gcreidiúnú a tharraingt siar. (45) Ba cheart cumhachtaí agus freagrachtaí an Choimisiúin a leagan síos maidir le feidhmiú éifeachtach na gcóras bainistíochta agus rialaithe a fhíorú, agus maidir le gníomhaíocht Ballstáit a cheangal. Ba cheart go mbeadh sé de chumhacht ag an gCoimisiún freisin iniúchtaí a dhéanamh dírithe ar na saincheisteanna a bhaineann le bainistíocht fhónta airgeadais d’fhonn teacht ar chonclúidí faoi fheidhmíocht na gCistí. (46) Ba cheart ceangaltais bhuiséadacha an Aontais a chur i bhfeidhm gach bliain. D’fhonn bainistíocht éifeachtach clár a áirithiú, is gá comhrialacha a leagan síos maidir le hiarrataí ar íocaíocht eatramhach agus maidir leis an iarmhéid bliantúil, agus nuair is iomchuí, an t-iarmhéid deiridh, a íoc gan dochar do rialacha sonracha a cheanglaítear ar gach Ciste CSF ar leith. (47) Áirithíonn an íocaíocht réamh-mhaoinithe ag tús na gclár go bhfuil an Ballstát in acmhainn tacaíocht a thabhairt do thairbhithe maidir le cur chun feidhme an chláir ón tráth a nglactar leis an gclár. Dá bhrí sin, ba cheart foráil a dhéanamh maidir leis na méideanna réamh-mhaoinithe tosaigh ó na Cistí CSF. Ba cheart don réamh-mhaoiniú tosaigh a bheith imréitithe go hiomlán tráth a ndúntar an clár. (48) D’fhonn leasanna airgeadais an Aontais a chosaint, ba cheart bearta a bheith ann a bhfuil teorainn ama leo agus a chuireann ar chumas an oifigigh údaraithe, trí tharmligean, íocaíochtaí a stopadh i gcás inarb ann d’fhianaise go bhfuil easnamh suntasach i bhfeidhmiú an chórais bainistíochta agus rialaithe, d’fhianaise ar neamhrialtachtaí a bhaineann le hiarratas ar íocaíocht nó d’fhianaise ar mhainneachtain doiciméid a chur isteach chun críche imréitigh cuntas. (49) D’fhonn a áirithiú go ndéantar caiteachas arna chómhaoiniú ag buiséad an Aontais i mbliain airgeadais ar leith a úsáid i gcomhréir leis na rialacha is infheidhme, ba cheart creat cuí a chruthú le haghaidh imréiteach bliantúil na gcuntas. Faoin gcreat sin, ba cheart do na comhlachtaí creidiúnaithe, i gcás gach cláir ar leith, dearbhú urrúis bhainistíochta agus na cuntais bhliantúla dheimhnithe ag gabhháil leis, tuarascáil achomair agus tuairim iniúchóra neamhspleáigh agus tuarascáil ar rialuithe a chur faoi bhráid an Choimisiúin. (50) D'fhonn buiséad an Aontais a chosaint, d’fhéadfadh sé a bheith riachtanach don Choimisiún ceartuithe airgeadais a dhéanamh. D’fhonn deimhneacht dhlíthiúil a áirithiú i leith na mBallstát, is tábhachtach na dálaí faoina bhféadfadh an Coimisiún ceartuithe airgeadais a dhéanamh, de dheasca sáruithe ar dhlí an Aontais nó ar dhlí náisiúnta is infheidhme, a shainiú. D’fhonn a áirithiú go bhfuil baint ag na ceartuithe airgeadais a d’fhéadfadh an Coimisiún a fhorchur ar Bhallstáit le cosaint leasanna airgeadais an AE, níor cheart iad a úsáid ach i gcásanna ina bhfuil baint dhíreach nó indíreach ag an sárú ar dhlí an Aontais nó ar an dlí náisiúnta le hincháilitheacht, le rialtacht, le bainistíocht nó le rialú na n-oibríochtaí agus an chaiteachais chomhfhreagraigh. D’fhonn comhréireacht a áirithiú, is tábhachtach go ndéanfaidh an Coimisiún nádúr agus tromaíocht an tsáraithe a mheas le linn nó méid an cheartaithe airgeadais a chinneadh. (51) D’fhonn smacht airgeadais a spreagadh, is iomchuí sainiú a dhéanamh ar na socruithe maidir le cuid ar bith den cheangaltas buiséadach a shaoradh i gclár, go háirithe i gcás ina n-eisiafaí méid ón saoradh sin, go háirithe nuair a bhíonn moill ar chur chun feidhme mar thoradh ar dhálaí atá neamhspleách ar an bpáirtí lena mbaineann, ar dhálaí neamhghnácha nó ar dhálaí nach féidir a thuar agus nach féidir a n-iarmhairtí a sheachaint d’ainneoin na dúthrachta a caitheadh. (52) Tá gá le forálacha ginearálta breise maidir le feidhmiú sonrach na gCistí. D’fhonn an luach breise atá orthu agus a rannchuidiú le tosaíochtaí Straitéis an Aontais maidir le fás cliste, inbhuanaithe agus uilechuimsitheach a mhéadú, ba cheart, go háirithe, feidhmiú na gCistí sin a shimpliú agus díriú ar na spriocanna a bhaineann le ‘Infheistíocht le haghaidh Fáis agus Post’ agus ‘Comhar críochach Eorpach’. (53) Tá forálacha breise maidir le feidhmiú sonrach an CETFT agus an CEMI leagtha amach sa reachtaíocht ábhartha a bhaineann go sonrach le hearnálacha. (54) D’fhonn cuspóirí an Chonartha maidir le comhtháthú eacnamaíoch, sóisialta agus críochach a chur ar aghaidh, ba cheart don sprioc ‘Infheistíocht le haghaidh Fáis agus Post’ tacú leis na réigiúin ar fad. D’fhonn tacaíocht chothromaithe agus chomhleanúnach a thabhairt i gcomhréir le leibhéal na forbartha eacnamaíche agus sóisialta, ba cheart acmhainní faoin sprioc sin a leithdháileadh ón CFRE agus ón CSE ar na réigiúin bheagfhorbartha, ar na réigiúin trasdula agus ar na réigiúin níos forbartha i gcomhréir lena n-olltáirgeacht intíre (OTI) per capita maidir le meán an Aontais. D’fhonn inbhuanaitheacht fhadtéarmach na hinfheistíochta ó na Cistí Struchtúracha a áirithiú, ba cheart do réigiúin a raibh a n-OTI per capita don tréimhse 2007-2013 níos lú ná 75 % de mheán an AE-25 don tréimhse thagartha, ach a bhfuil a OTI per capita méadaithe go dtí níos mó ná 75 % de mheán an AE-27, dhá thrian ar a laghad dá leithdháileadh don tréimhse 2007-2013 a fháil. Ba cheart go rachadh an sprioc ‘Infheistíocht le haghaidh fáis agus post’ ón CC chun tairbhe na mBallstát a bhfuil a n-ollioncam náisiúnta (OIN) per capita níos ísle ná 90 % de mheán an Aontais. (55) Ba cheart critéir oibiachtúla a shocrú chun réigiúin agus limistéir atá incháilithe chun tacaíocht a fháil ó na Cistí a shainiú. Chuige sin, ba cheart sainaithint na réigiún agus na limistéar ar leibhéal an Aontais a bhunú ar chóras coiteann aicmithe na réigiún arna bhunú le Rialachán (CE) Uimh. 1059/2003 ó Pharlaimint na hEorpa agus ón gComhairle an 26 Bealtaine 2003 maidir le haicmiú coiteann d’aonaid chríochacha ar mhaithe le staidreamh (NUTS) a bhunú[12]. (56) Chun creat airgeadais iomchuí a leagan amach, ba cheart don Choimisiún, trí bhíthin gníomhartha cur chun feidhme an miondealú bliantúil táscach ar leithreasaí faoi chomhair oibleagáidí atá ar fáil a bhunú trí mhodh oibiachtúil agus trédhearcach a úsáid, d’fhonn díriú ar na réigiúin a bhfuil a bhforbairt tite ar gcúl, lena n-áirítear na réigiúin sin a bhfuil tacaíocht idirthréimhseach á fáil acu. (57) Is gá teorainneacha na n-acmhainní sin a shocrú maidir le hinfheistíocht le haghaidh fáis agus post agus critéir oibiachtúla a ghlacadh chun iad a leithdháileadh ar réigiúin agus ar Bhallstáit. D’fhonn luathú riachtanach na forbartha bonneagair in iompar agus i bhfuinneamh maille le teicneolaíochtaí na faisnéise agus na cumarsáide a spreagadh ar fud an Aontais, ba cheart saoráid dar teideal 'Nascadh na hEorpa' a chruthú. Ba cheart uasteorainn a chur ar iomlán na leithreasaí bliantúla is féidir a leithdháileadh ó na Cistí agus ar na méideanna a aistrítear ón gCiste Comhtháthaithe go dtí an tsaoráid ‘Nascadh na hEorpa’, uasteorainn a shocrófaí trí chumas an Bhallstáit faoi leith sin na leithreasaí sin a iompar a chur san áireamh. Ina theannta sin, i gcomhréir leis an bpríomhsprioc maidir le laghdú na bochtaineachta, is gá an scéim tacaíochta bia do na daoine is díothaí a atreorú chun cuimsiú sóisialta agus forbairt chomhchuibhithe an Aontais a chur chun cinn. Tá meicníocht beartaithe lena n-aistreofar acmhainní chuig an ionstraim seo agus lena n-áiritheofar gur leithdháiltí ó CSE a bheidh sna hacmhainní sin trí laghdú comhfhreagrach intuigthe ar chéatadán íosta na gCistí Struchtúracha a bheidh le leithdháileadh ar an CSE i ngach tír. (58) D’fhonn an bhéim ar thorthaí agus ar ghnóthú chuspóirí agus spriocanna Eoraip 2020 a neartú, ba cheart cúig faoin gcéad d’acmhainní sprioc na hinfheistíochta le haghaidh fáis agus post a chur i leataobh mar chúlchiste feidhmíochta do gach Ciste agus catagóir réigiúin i ngach Ballstát. (59) Maidir leis na Cistí agus d’fhonn leithdháileadh iomchuí ar gach catagóir réigiún a áirithiú, níor cheart acmhainní a aistriú idir réigiúin bheagfhorbartha, réigiúin trasdula agus réigiúin níos forbartha cé is moite de dhálaí a bhfuil údar cuí leo a bhaineann le cuspóir téamach amháin nó níos mó a chur i gcrích agus le haghaidh 2 % ar a mhéad den leithreasú iomlán don chatagóir réigiún sin. (60) D’fhonn fíorthionchar eacnamaíoch a áirithiú, níor cheart tacaíocht ó na Cistí a chur in ionad chaiteachas poiblí nó chaiteachas structúrach coibhéiseach na mBallstát faoi théarmaí an Rialacháin seo. Ina theannta sin, d’fhonn a áirithiú go gcuirfear comhthéacs eacnamaíoch níos leithne san áireamh sa tacaíocht ó na Cistí, ba cheart leibhéal an chaiteachais phoiblí a shocrú faoi threoir na gcoinníollacha maicreacnamaíocha ginearálta faoina ndéantar an maoiniú bunaithe ar na táscairí sna Cláir Chobhsaíochta agus sna Cláir um Chóineasú a chuireann na Ballstáit isteach gach bliain i gcomhréir le Rialachán (CE) Uimh. 1466/1997 maidir leis an bhfaireachas ar riochtaí buiséadacha, agus an faireachas ar bheartais eacnamaíocha agus a gcomhordú, a neartú[13]. Maidir leis an bhfíorú a dhéanann an Coimisiún ar phrionsabal na breisíochta, ba cheart é a dhíriú ar na Ballstáit ina gcumhdaíonn na réigiúin bheagfhorbartha agus na réigiúin trasdula 15% ar a laghad den daonra de bharr scála na n-acmhainní airgeadais a leithdháiltear orthu. (61) Is gá forálacha breise a leagan síos maidir le clárú, bainistíocht, faireachán agus rialú na gclár oibríochtúla a fhaigheann tacaíocht ó na Cistí. Ba cheart go leagfaí amach sna cláir oibríochtúla aiseanna tosaíochta a fhreagraíonn do chuspóirí téamacha, loighic chomhsheasmhach idirghabhála chun aghaidh a thabhairt ar na riachtanais forbartha a aithníodh, agus an creat don mheasúnú feidhmíochta. Ba cheart go mbeadh eilimintí riachtanacha eile iontu freisin lena gcuirtear buntaca le cur chun feidhme éifeachtach agus éifeachtúil na gCistí sin. (62) D’fhonn comhlántachtaí a fheabhsú agus cur chun feidhme a shimpliú, ba cheart an tacaíocht ón CC agus ón CFRE a chomhcheangal le tacaíocht ón CSE i gcomhchláir oibríochtúla faoi sprioc an fháis agus na bpost. (63) Tugann mórthionscadail cuntas ar chéatadán suntasach de chaiteachas an Aontais agus is minic a mbíonn tábhacht straitéiseach ag baint leo chun straitéis an Aontais maidir le fás cliste, inbhuanaithe agus uilechuimsitheach a chur i gcrích. Tá údar maith ann, dá bhrí sin, go mbeidh oibríochtaí de mhéid shuntasach fós faoi réir fhormheas an Choimisiúin faoin Rialachán seo. D’fhonn soiléireacht a áirithiú, is iomchuí ábhar an mhórthionscadail a shainiú chun na críche sin. Ba cheart an deis a bheith ag an gCoimisiún freisin diúltú do thacaíocht do mhórthionscadal, i gcás nach bhfuil údar maith ann an tacaíocht sin a dheonú. (64) D’fhonn rogha a thabhairt do na Ballstáit cuid de chlár oibríochtúla a chur chun feidhme trí chur chuige bunaithe ar thorthaí, is áisiúil foráil a dhéanamh maidir le comhphlean gníomhaíochta ina mbeadh sraith gníomhartha a bheadh le déanamh ag tairbhí mar rannchuidiú le cuspóirí an chláir oibríochtúla. D’fhonn an bhéim a chuireann na Cistí ar thorthaí a shimpliú agus a threisiú, ba cheart do bhainistiú an chomhphlean gníomhaíochta a bheith bunaithe go heisiach ar na garspriocanna, ar an aschur agus ar na torthaí a comhaontaíodh agus atá sainithe sa chinneadh ón gCoimisiún lena nglactar an comhphlean gníomhaíochta. Ba cheart go mbeadh rialú agus iniúchadh comhphlean gníomhaíochta teoranta do na garspriocanna, an t-aschur agus na torthaí sin a bhaint amach. Dá réir sin, is gá rialacha maidir le hullmhú, ábhar, glacadh, bainistíocht agus rialú airgeadais comhphleananna gníomhaíochta a leagan síos. (65) I gcás ina bhfuil cur chuige comhtháite de dhíth do straitéis forbartha críochaí nó uirbí, i ngeall go mbaineann sí le hinfheistíochtaí faoi níos mó ná ais tosaíochta amháin de chlár oibríochtúil amháin nó níos mó, ba cheart gníomhaíocht a fhaigheann tacaíocht ó na Cistí a dhéanamh i bhfoirm infheistíochta comhtháite críochaí laistigh de chlár oibríochtúil. (66) Is gá forálacha sonracha a ghlacadh maidir le feidhmeanna an choiste faireacháin agus leis na tuarascálacha bliantúla ar chur chun feidhme na gclár oibríochtúil a fhaigheann tacaíocht ó na Cistí. Tá forálacha breise maidir le feidhmiú sonrach an CETFT leagtha amach sa reachtaíocht ábhartha a bhaineann go sonrach le hearnálacha. (67) Lena áirithiú go bhfuil faisnéis fhíor-riachtanach agus cothrom le dáta ar fáil faoi chur chun feidhme na gclár, is gá do na Ballstáit na príomhshonraí a sholáthar don Choimisiún go rialta. Lena sheachaint nach mbeidh ualach breise ar na Ballstáit, ba cheart go mbeadh na sonraí sin teoranta do shonraí a bhailítear go leanúnach, agus ba cheart na sonraí a tharchur ar mhodh leictreonach malartaithe sonraí. (68) I gcomhréir le hAirteagal 175 den Chonradh, cuireann an Coimisiún Tuarascálacha faoin gComhtháthú faoi bhráid Pharlaimint na hEorpa, na Comhairle, an Choiste Eacnamaíoch agus Shóisialta agus Choiste na Réigiún gach trí bliana ar an dul chun cinn atá déanta maidir le comhtháthú eacnamaíoch, sóisialta agus críochach an Aontais a bhaint amach. Is gá ábhar na tuarascála sin a leagan síos. (69) Meastar gurb iomchuí go ndéanfaidh an Coimisiún, i gcomhar leis na Ballstáit, meastóireacht ex post le haghaidh na gCistí chun faisnéis a fháil ar an leibhéal iomchuí faoi na torthaí a bhí ar na hidirghabhálacha arna maoiniú agus faoin tionchar a bhí acu. Tá gá le forálacha sonracha freisin chun nós imeachta a bhunú maidir le formheas na bpleananna meastóireachta le haghaidh na gCistí. (70) Tá sé tábhachtach éachtaí Chistí an Aontais a chur ar a shúile don phobal i gcoitinne. Tá sé de cheart ag saoránaigh eolas a bheith acu faoin gcaoi a ndéantar acmhainní airgeadais an Aontais a infheistiú. Ba cheart go mbeadh freagracht ar na húdaráis bhainistíochta agus ar na tairbhithe araon as a áirithiú go gcuirtear an fhaisnéis chuí in iúl don phobal. Lena áirithiú go ndéanfar cumarsáid níos éifeachtúla leis an bpobal i gcoitinne agus go gcruthófar sineirgí níos láidre idir na gníomhaíochtaí cumarsáide arna ndéanamh ar thionscnamh an Choimisiúin, rannchuideoidh an buiséad atá dírithe ar ghníomhaíochtaí cumarsáide faoin Rialachán seo le tosaíochtaí polaitiúla an Aontais Eorpaigh a phoibliú freisin ar choinníoll go mbaineann siad sin le cuspóirí ginearálta an Rialacháin seo. (71) D'fhonn scaipeadh forleathan faisnéise faoi éachtaí na gCistí agus ról an Aontais iontu a áirithiú agus d’fhonn tairbhithe féideartha a chur ar an eolas faoi dheiseanna maoinithe, ba cheart rialacha mionsonraithe faoi bhearta cumarsáide agus faisnéise, mar aon le saintréithe teicniúla áirithe sna bearta sin, a shainiú sa Rialachán seo. (72) D’fhonn inrochtaineacht agus trédhearcacht faisnéise faoi dheiseanna maoinithe agus tairbhithe tionscadail a neartú, ba cheart suíomh Gréasáin aonair nó tairseach suímh Ghréasáin ina gcuirtear faisnéis ar fáil faoi na cláir oibríochtúla uile, lena n-áirítear liostaí de na hoibríochtaí a fhaigheann tacaíocht faoi gach clár oibríochta, a chur ar fáil i ngach Ballstát. (73) Is gá na gnéithe chun modhnú a dhéanamh ar an ráta cómhaoinithe ó na Cistí le cláir oibríochtúla a chinneadh, go háirithe, chun éifeacht iolraitheora acmhainní an Aontais a mhéadú. Is gá freisin na huasrátaí cómhaoinithe a bhunú de réir catagóire réigiún d’fhonn a áirithiú go n-urramaítear prionsabal an chómhaoinithe trí leibhéal iomchuí tacaíochta náisiúnta. (74) Ní mór do na Ballstáit údarás bainistíochta, údarás deimhniúcháin agus údarás iniúchóireachta atá neamhspleách ó thaobh feidhme a ainmniú le haghaidh gach cláir oibríochtúla. Chun solúbthacht a sholáthar do Bhallstáit i gcur ar bun córas rialaithe, is iomchuí an rogha a sholáthar feidhmeanna an údaráis deimhniúcháin a bheith curtha i gcrích ag an údarás bainistíochta. Ina theannta sin, ba cheart cead a bheith ag an mBallstát comhlachtaí idirmheánacha a ainmniú chun cúraimí áirithe de chuid an údaráis bainistíochta nó de chuid an údaráis deimhniúcháin a dhéanamh. Sa chás sin, ba cheart don Bhallstát a bhfreagrachtaí agus a bhfeidhmeanna faoi seach a leagan síos go soiléir. (75) Is ar an údarás bainistíochta a bheidh an phríomhfhreagracht as na Cistí a chur chun feidhme go héifeachtach agus héifeachtúil agus, ar an dóigh sin, comhlíonfaidh sé líon suntasach feidhmeanna a bhaineann le bainistiú agus le faireachán ar na cláir, bainistíocht airgeadais agus rialuithe, chomh maith le roghnú tionscadal. Ba cheart a fhreagrachtaí agus a fheidhmeanna a leagan amach. (76) Ba cheart don údarás deimhniúcháin iarratais ar íocaíocht a tharraingt suas agus iad a chur faoi bhráid an Choimisiúin. Ba cheart dó na cuntais bhliantúla a tharraingt suas, ina ndeimhneofar iomláine, cruinneas agus fírinneacht na gcuntas bliantúil agus go gcomhlíonann an caiteachas a iontráladh sna cuntais na rialacha is infheidhme ar leibhéal an Aontais agus ar an leibhéal náisiúnta. Ba cheart a fhreagrachtaí agus a fheidhmeanna a leagan amach. (77) Ba cheart don údarás iniúchóireachta a áirithiú go ndéanfar iniúchtaí ar na córais bhainistíochta agus rialaithe, ar shampla iomchuí oibríochtaí agus ar na cuntais bhliantúla. Ba cheart a fhreagrachtaí agus a fheidhmeanna a leagan amach. (78) D’fhonn bainistíocht shainiúil na gcóras bainistíochta agus rialaithe don CFRE, don CSE agus do na Cistí Comhtháthaithe agus an gá le cur chuige comhréireach a áirithiú a chur san áireamh, is gá forálacha sonracha a bheith ann maidir le húdarás bainistíochta agus údarás deimhniúcháin a chreidiúnú agus maidir lena gcreidiúnú a tharraingt siar. (79) Gan dochar do chumhachtaí an Choimisiúin maidir le rialú airgeadais, ba cheart an comhar idir na Ballstáit agus an Coimisiún sa réimse seo a mhéadú agus ba cheart critéir a bhunú a chuirfidh ar chumas an Choimisiúin, i gcomhthéacs a straitéise chun córais náisiúnta a rialú, an leibhéal urrúis ar cheart dó a fháil ó chomhlachtaí iniúchóireachta náisiúnta a chinneadh. (80) Le cois na gcomhrialacha maidir le bainistíocht airgeadais, is gá forálacha breise a bheith ann maidir leis an CFRE, leis an CSE agus leis an gCiste Comhtháthaithe. Go sonrach, d’fhonn cinnteacht réasúnta a áirithiú don Choimisiún sula ndéantar imréiteach bliantúil ar na cuntais, ba cheart iarratais ar íocaíochtaí eatramhacha a aisíoc ag ráta 90 % den mhéid a thig ón ráta cómhaoinithe le haghaidh gach aise tosaíochta arna leagan síos sa chinneadh lena nglactar an clár oibríochta a chur i bhfeidhm maidir leis an gcaiteachas incháilithe le haghaidh na haise tosaíochta. Ba cheart na méideanna gan íoc atá dlite a íoc leis na Ballstáit tráth a ndéantar imréiteach bliantúil ar na cuntais, ar an gcoinníoll gur fuarthas cinnteacht réasúnta maidir le hincháilitheacht an chaiteachais don bhliain atá cumhdaithe ag an nós imeachta imréitigh. (81) Lena áirithiú go bhfaighidh tairbhithe an tacaíocht a luaithe is féidir agus chun an chinnteacht don Choimisiún a threisiú, is iomchuí a cheangal nach n-áireofar sna hiarratais ar íocaíocht ach an caiteachas sin ar íocadh an tacaíocht leis na tairbhithe ina leith. Ba cheart foráil a dhéanamh maidir le réamh-mhaoiniú gach bliain lena áirithiú go bhfuil dóthain acmhainní ag an mBallstát feidhmiú faoi na socruithe sin. Ba cheart an réamh-mhaoiniú sin a imréiteach gach bliain tráth imréiteach na gcuntas. (82) Lena áirithiú go gcuirfear na rialacha ginearálta maidir le saoradh i bhfeidhm go cuí, ba cheart mionsonraí a thabhairt sna rialacha a bhunaítear le haghaidh na gCistí faoin tslí ina leagtar síos na spriocdhátaí don saoradh agus faoin tslí ina ríomhtar na méideanna faoi seach. (83) Is gá an nós imeachta mionsonraithe maidir le himréiteach bliantúil na gcuntas is infheidhme maidir leis na Cistí a shonrú chun bunús soiléir agus deimhneacht dhlíthiúil a áirithiú do na socruithe sin. Tá sé tábhachtach foráil a dhéanamh maidir le deis theoranta don Bhallstát foráil a shainiú ina chuntais bhliantúla maidir le méid atá faoi réir nós imeachta leanúnach leis an údarás iniúchóireachta. (84) Ba cheart dúnadh bliantúil oibríochtaí lánchríochnaithe (i gcás CFRE agus an CC) nó caiteachais (i gcás CSE) a bheith ag gabháil leis an bpróiseas imréitigh bhliantúil ar na cuntais. D’fhonn na costais a bhaineann le dúnadh deiridh clár oibríochta a laghdú, an t-ualach riaracháin ar thairbhithe a laghdú agus deimhneacht dhlíthiúil a thabhairt, ba cheart go mbeadh an dúnadh bliantúil éigeantach, rud a chuirfeadh teorainn leis an tréimhse inar gá na doiciméid tacaíochta a choimeád lena linn agus inar féidir oibríochtaí a iniúchadh agus ceartuithe airgeadais a fhorchur. (85) D’fhonn leasanna airgeadais an Aontais a chosaint agus na hacmhainní a sholáthar chun cur chun feidhme éifeachtach na gclár a áirithiú, ba cheart bearta a bheith ann a chuireann ar chumas an Choimisiúin íocaíochtaí ar leibhéal na haise tosaíochta nó an chlár oibríochtúil a fhionraí. (86) Is iomchuí na socruithe agus na nósanna imeachta sonracha a bhaineann le ceartuithe airgeadais a dhéanann na Ballstáit nó an Coimisiún maidir leis na Cistí a leagan síos chun deimhneacht dhlíthiúil a thabhairt do na Ballstáit. (87) Ba minicíocht iniúchtaí ar oibríochtaí a bheith comhréireach le méid thacaíocht an Aontais ó na Cistí. Go sonrach, ba cheart líon na n-iniúchtaí a dhéantar a laghdú i gcás nach mó ná EUR 100 000 an caiteachas incháilithe iomlán le haghaidh oibríochta. Dá ainneoin sin, ba cheart go mbeifí in ann iniúchtaí a dhéanamh tráth ar bith i gcás ina bhfuil fianaise ann ar neamhrialtacht nó ar chalaois, mar chuid de shampla iniúchta, i ndiaidh oibríocht lánchríochnaithe a dhúnadh. Chun go mbeidh leibhéal na hiniúchóireachta a dhéanann an Coimisiún comhréireach leis an riosca, ba cheart an Coimisiún a bheith in ann a chuid oibre iniúchóireachta a laghdú i ndáil le cláir oibríochtúla i gcás nach bhfuil aon easnaimh shuntasacha ann nó i gcás inar féidir brath ar an údarás iniúchóireachta. (88) D’fhonn eilimintí neamhriachtanacha áirithe den Rialachán seo a fhorlíonadh agus a leasú, ba cheart an chumhacht a tharmligean chuig an gCoimisiún chun gníomhartha a ghlacadh i gcomhréir le hAirteagal 290 den Chonradh maidir leis an méid seo a leanas: cód iompair maidir leis na cuspóirí agus na critéir chun tacú le cur chun feidhme na comhpháirtíochta, Comhchreat Straitéiseach a ghlacadh, rialacha breise maidir le leithdháileadh an chúlchiste fáis agus iomaíochais, sainiú ar an limistéar agus ar an daonra faoi na straitéisí forbartha áitiúla, rialacha mionsonraithe maidir le hionstraimí airgeadais (measúnú ex ante, incháilitheacht speansais, cineálacha gníomhaíochtaí nach bhfaigheann tacaíocht, teaglaim tacaíochta, aistriú agus bainistíocht sócmhainní, iarrataí ar íocaíochtaí, agus caipitliú tráthchodanna bliantúla) sainiú an ráta chomhréidh i ndáil le hoibríochtaí ginte ioncaim, freagrachtaí na mBallstát maidir leis an nós imeachta chun neamhrialtachtaí a thuairisciú agus chun suimeanna a íocadh go míchuí a ghnóthú, samhail an dearbhaithe urrúis bhainistíochta ar fheidhmiú an chórais bhainistíochta agus rialaithe, coinníollacha maidir le hiniúchtaí náisiúnta, na critéir chreidiúnúcháin le haghaidh údarás bainistíochta agus údarás deimhniúcháin, aithint na n-iompróirí sonraí a nglactar go coitianta leo, leibhéal an cheartaithe airgeadais a bheidh le cur i bhfeidhm, leasú iarscríbhinní agus na mbeart sonrach a theastaíonn chun an t-aistriú ó Rialachán (CE) Uimh. 1083/2006 a éascú. Ba cheart go dtabharfaí de chumhacht don Choimisiún freisin Iarscríbhinn I agus Iarscríbhinn IV a leasú chun tabhairt faoi riachtanais oiriúnaithe amach anseo. Tá sé ríthábhachtach go rachadh an Coimisiún i mbun comhairliúchán iomchuí mar chuid den obair ullmhúcháin, lena n-áirítear ar leibhéal na saineolaithe. (89) Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle. (90) Ba cheart an chumhacht a thabhairt don Choimisiún, trí bhíthin gníomhartha cur chun feidhme, cinntí a ghlacadh maidir le Cistí CSF uile, cinntí lena bhformheastar na Conarthaí Comhpháirtíochta, cinntí lena leithdháiltear an chúlchiste feidhmíochta agus cinntí lena ndéantar íocaíochtaí atá nasctha le beartais eacnamaíocha Ballstát a fhionraí, agus maidir leis na Cistí, cinntí lena nglactar cláir oibríochtúla, cinntí lena bhformheastar mórthionscadail, cinntí lena ndéantar íocaíochtaí a fhionraí agus cinntí maidir le ceartuithe airgeadais. (91) Chun coinníollacha aonfhoirmeacha a áirithiú do chur chun feidhme an Rialacháin seo, is i gcomhréir le Rialachán (CE) Uimh. 182/2011 ó Pharlaimint na hEorpa agus ón gComhairle lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[14] ba cheart na cumhachtaí cur chun feidhme a bhaineann leis an méid seo a leanas a fheidhmiú: an mhodheolaíocht a bhaineann le cuspóirí athraithe aeráide, téarmaí agus coinníollacha caighdeánacha maidir le faireachán ar ionstraimí airgeadais, an mhodheolaíocht chun glanioncam oibríochtaí ginte ioncaim a ríomh, sainaithint na réigiún agus na mBallstát a chomhlíonann na critéir ‘Infheistíocht le haghaidh fáis agus post’, samhail Chistí cláir oibríochtúil, formáid d'fhaisnéis faoi mhórthionscadail agus an mhodheolaíocht atá le húsáid agus an anailís chstais/sochair á déanamh, formáid chaighdeánach don phlean gníomhaíochta comhpháirteach, samhail na tuarascála bliantúla agus na tuarascála deiridh ar chur chun feidhme, saintréithe teicniúla na mbeart faisnéise agus poiblíochta, malartú faisnéise ag na Ballstáit agus fíoruithe ar an láthair, samhail an dearbhaithe bainistíochta, samhlacha le haghaidh na straitéise iniúchta, tuairim agus tuarascáil bhliantúil rialaithe, úsáid sonraí arna mbailiú le linn iniúchta, samhail le haghaidh iarratas ar íocaíocht. (92) Tagann an Rialachán seo in ionad Rialachán (CE) Uimh. 1083/2006 ón gComhairle an 11 Iúil 2006 lena leagtar síos na forálacha ginearálta maidir le Ciste Forbraíochta Réigiúnaí na hEorpa, maidir le Ciste Sóisialta na hEorpa agus maidir leis an gCiste Comhtháthaithe agus lena n-aisghairtear Rialachán (CE) Uimh. 1260/1999[15]. Ba cheart an Rialachán sin a aisghairm dá bhrí sin. (93) Ó tharla nach féidir leis na Ballstáit cuspóir an Rialacháin seo a bhaint amach mar ba cheart, eadhon éagothromaíochtaí idir leibhéil forbartha na réigiún éagsúil agus cúlmhaireacht na réigiún is mídheisiúla nó na n-oileán a laghdú, go háirithe limistéir thuaithe, limistéir a bhfuil an trasdul tionsclaíoch ag dul dóibh agus réigiúin a bhfuil míbhuntáistí móra buana nádúrtha nó déimeagrafacha acu, agus toisc gur fearr is féidir é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta mar atá leagtha amach in Airteagal 5 den Chonradh ar Fheidhmiú an Aontais Eorpaigh. I gcomhréir le prionsabal na comhréireachta mar atá leagtha amach san Airteagal sin, ní théann an rialachán seo thar a bhfuil riachtanach chun an cuspóir sin a bhaint amach, TAR ÉIS AN RIALACHÁN SEO A GHLACADH: CUID A hAON ÁBHAR AGUS SAINMHÍNITHE Airteagal 1 Ábhar Leagtar síos leis an Rialachán seo na rialacha coiteanna is infheidhme maidir le Ciste Forbraíochta Réigiúnaí na hEorpa (CFRE), maidir le Ciste Sóisialta na hEorpa (CSE), maidir leis an gCiste Comhtháthaithe (CC), maidir leis an gCiste Eorpach Talmhaíochta um Fhorbairt Tuaithe (CETFT) agus maidir leis an gCiste Eorpach Muirí agus Iascaigh (CEMI), a fheidhmíonn faoin gComhchreat Straitéiseach (na ‘Cistí CSF’). Ina theannta sin, sainítear ann na forálacha atá riachtanach chun éifeachtacht na gCistí CSF agus a gcomhordú le chéile agus le hionstraimí eile an Aontais a áirithiú. Leagtar síos freisin sa Rialachán seo na rialacha ginearálta faoina rialaítear an CFRE, an CSE (dá ngairtear ‘Cistí Struchtúracha’ le chéile) agus an CC. Sainítear sa Rialachán seo cúraimí, cuspóirí tosaíochta agus eagrúchán na gCistí Struchtúracha agus an CC (na ‘Cistí’), na critéir chun na Ballstáit agus na réigiúin a cháiliú do thacaíocht ó na Cistí CSF, na hacmhainní airgeadais atá ar fáil agus na critéir chun iad a leithdháileadh. Tá feidhm ag na rialacha a leagtar amach sa Rialachán seo gan dochar do na forálacha a leagtar síos i Rialachán (AE) Uimh. […]/2012 ó Pharlaimint na hEorpa agus ón gComhairle maidir le maoiniú agus bainistiú an chomhbheartais talmhaíochta agus maidir le faireachán a dhéanamh air[16] (dá ngairtear Rialachán ‘CBT’ anseo feasta) agus do na forálacha sonracha a leagtar síos sna Rialacháin seo a leanas: (1) Rialachán (AE) Uimh. [...]/2012 ó Pharlaimint na hEorpa agus ón gComhairle maidir le Ciste Forbraíochta Réigiúnaí na hEorpa agus lena n-aisghairtear Rialachán (CE) Uimh. 1080/2006[17] (‘Rialachán ERDF’); (2) Rialachán (AE) Uimh. [...]/2012 ó Pharlaimint na hEorpa agus ón gComhairle maidir le Ciste Sóisialta na hEorpa agus lena n-aisghairtear Rialachán (CE) Uimh. 1081/2006[18] (‘Rialachán CSE’); (3) Rialachán (AE) Uimh. [...]/2012 ó Pharlaimint na hEorpa agus ón gComhairle lena mbunaítear Ciste Comhtháthaithe agus lena n-aisghairtear Rialachán (CE) Uimh. 1084/2006[19] (‘Rialachán CC’); (4) Rialachán (AE) Uimh. [...]/2012 ó Pharlaimint na hEorpa agus ón gComhairle maidir le comhar críochach Eorpach[20] (‘Rialachán ETC’); (5) Rialachán (AE) Uimh. [...]/2012 ó Pharlaimint na hEorpa agus ón gComhairle maidir leis an gCiste Eorpach Talmhaíochta um Fhorbairt Tuaithe agus lena n-aisghairtear Rialachán (CE) Uimh. 11698/2005[21] (‘Rialachán CETFT’); agus (6) Rialachán (AE) Uimh. [...]/2012 ó Pharlaimint na hEorpa agus ón gComhairle maidir leis an gCiste Eorpach Muirí agus Iascaigh agus lena n-aisghairtear Rialachán (CE) Uimh. 1198/2006[22] (‘Rialachán CEMI’). Airteagal 2 Sainmhínithe Chun críocha an Rialacháin seo, beidh feidhm maidir le hionstraimí airgeadais a fhaigheann tacaíocht ó na Cistí CSF ag na sainmhínithe a bhaineann le hionstraimí airgeadais de réir mar atá leagtha síos sa Rialachán Airgeadais, ach amháin i gcás ina bhforáiltear a mhalairt sa Rialachán seo. Ina dteannta sin, beidh feidhm ag na sainmhínithe seo a lenas: (1) ciallaíonn ‘Straitéis an Aontais maidir le fás cliste, inbhuanaithe agus uilechuimsitheach’ na spriocanna agus an comhchuspóirí atá mar threoraíocht ag bearta na mBallstát agus an Aontais atá leagtha amach sa Teachtaireacht ón gCoimisiún: Eoraip 2020: Straitéis maidir le fás cliste, inbhuanaithe agus uilechuimsitheach, agus sna Conclúidí arna nglacadh ag an gComhairle Eorpach an 17 Meitheamh 2010 mar Iarscríbhinn I (Straitéis Nua Eorpach le haghaidh Post agus Fáis, Ceannspriocanna an AE) agus sa Chinneadh ón gComhairle an 21 Deireadh Fómhair 2010 maidir le treoirlínte le haghaidh bheartais fostaíochta na mBallstát, agus in aon leasú ar na spriocanna agus na comhchuspóirí sin; (2) ciallaíonn ‘Comhchreat Straitéiseach’ an doiciméad lena n-athraítear cuspóirí agus spriocanna straitéis an Aontais maidir le fás cliste, inbhuanaithe agus uilechuimsitheach ina bpríomhghníomhaíochtaí do na Cistí CSF, lena mbunaítear, i gcás gach cuspóra théamaigh, na príomhghníomhaíochtaí a gheobhaidh tacaíocht ó gach Ciste CSF ar leith agus na meicníochtaí lena n-áiritheofar go mbeidh clárú na gCistí CSF comhchuibhithe agus comhsheasmhach le beartais eacnamaíocha agus fostaíochta na mBallstát agus an Aontais; (3) ciallaíonn ‘rialacha a bhaineann go sonrach leis na Cistí’ forálacha a leagtar síos i gCuid a Trí den Rialachán seo nó i rialachán sonrach nó cineálach lena rialaítear ceann amháin nó níos mó de na Cistí CSF dá dtagraítear nó atá liostaithe sa tríú fomhír d’Airteagal 1 nó forálacha atá bunaithe ar na rialacháin sin; (4) ciallaíonn ‘clárú’ próiseas eagrúcháin, cinnteoireachta agus leithdháilte na n-acmhainní airgeadais, próiseas atá roinnte i gcéimeanna éagsúla, lena bhfuil sé beartaithe an ghníomhaíocht a chur chun feidhme go comhpháirteach, idir an tAontas agus na Ballstáit, ar bhonn ilbhliantúil chun straitéis an Aontais maidir le fás cliste, inbhuanaithe agus uilechuimsitheach a chur i gcrích; (5) ciallaíonn ‘clár’ ‘clár oibríochtúil’ dá dtagraítear i gCuid a Trí den Rialachán seo agus i Rialachán CEMI, agus an ‘clár forbartha tuaithe’ dá dtagraítear i Rialachán CETFT; (6) ciallaíonn ‘tosaíocht’ an ‘ais tosaíochta’ dá dtagraítear i gCuid a Trí den Rialachán seo agus ‘tosaíocht an Aontais’ dá dtagraítear i Rialachán CEMI agus i Rialachán CETFT; (7) ciallaíonn ‘oibríocht’ tionscadal, conradh, gníomhaíocht nó grúpa tionscadal arna roghnú ag údarás bainistíochta an chláir lena mbaineann, nó faoina chúram, a chuireann le cuspóir nó le cuspóirí na tosaíochta lena mbaineann sé; i gcomhthéacs na n-ionstraimí airgeadais, is éard is oibríocht ann ranníocaíochtaí ó chlár le hionstraimí airgeadais agus an tacaíocht airgeadais ina dhiaidh sin a thugann na hionstraimí airgeadais sin; (8) ciallaíonn ‘tairbhí’ comhlacht poiblí nó príobháideach, atá freagrach as oibríochtaí a thionscnamh nó a thionscnamh agus a chur chun feidhme; i gcomhthéacs na státchabhrach, ciallaíonn an téarma 'tairbhí' an comhlacht a fhaigheann an chabhair; i gcomhthéacs ionstraimí airgeadais, ciallaíonn an téarma 'tairbhí' an comhlacht a chuireann an ionstraim airgeadais chun feidhme; (9) ciallaíonn ‘faighteoir deiridh’ duine dlítheanach nó duine nádúrtha a fhaigheann tacaíocht airgeadais ó ionstraim airgeadais; (10) ciallaíonn ‘Státchabhair’ cabhair a thig faoi Airteagal 107(1) den Chonradh agus, chun críocha an Rialacháin seo, measfar go gclúdaíonn sí cabhair de minimis de réir bhrí Rialachán (CE) Uimh. 1998/2006 ón gCoimisiún an 15 Nollaig 2006 maidir le cur i bhfeidhm Airteagal 87 agus Airteagal 88 de Chonradh CE maidir le cabhair de minimis[23], Rialachán (CE) Uimh. 1535/2007 ón gCoimisiún an 20 Nollaig 2007 maidir le cur i bhfeidhm Airteagal 87 agus Airteagal 88 de Chonradh CE maidir le cabhair de minimis in earnáil na táirgeachta talmhaíochta[24] agus Rialachán (CE) Uimh. 875/2007 ón gCoimisiún an 24 Iúil 2007 maidir le cur i bhfeidhm Airteagal 87 agus Airteagal 88 de Chonradh CE maidir le cabhair de minimis in earnáil an iascaigh agus lena leasaítear Rialachán (CE) Uimh. 1860/2004[25]; (11) ciallaíonn ‘oibríocht lánchríochnaithe' oibríocht atá lánchríochnaithe go fisiceach nó curtha chun feidhme go hiomlán agus a bhfuil na híocaíochtaí gaolmhara go léir ina leith íoctha ag tairbhithe agus an ranníocaíocht phoiblí chomhfhreagrach íoctha leis na tairbhithe; (12) ciallaíonn ‘tacaíocht phoiblí’ aon tacaíocht airgeadais chun oibríocht a mhaoiniú arb éard é a tionscnamh buiséad údarás poiblí náisiúnta, réigiúnach nó áitiúil, buiséad an Aontais a bhaineann leis na Cistí CSF, buiséad comhlachtaí dlí poiblí nó buiséad comhlachas d’údaráis phoiblí nó de chomhlachtaí dlí poiblí; (13) ciallaíonn ‘comhlacht dlí poiblí’ aon chomhlacht arna rialú faoin dlí poiblí de réir bhrí Airteagal 1(9) de Threoir 2004/18/CE ó Pharlaimint na hEorpa agus ón gComhairle[26] agus aon ghrúpáil Eorpach de chomhar críochach (EGTC) arna bunú i gcomhréir le Rialachán (CE) Uimh. 1082/2006 ó Рharlaimint na hЕorpa agus ón gComhairle[27], is cuma an aithnítear nó nach n-aithnítear an EGTC mar chomhlacht dlí poiblí nó mar chomhlacht dlí príobháideach sna forálacha cur chun feidhme náisiúnta ábhartha; (14) ciallaíonn 'doiciméad’ páipéar nó meán leictreonach ina bhfuil faisnéis atá ábhartha de réir bhrí an Rialacháin seo; (15) ciallaíonn ‘comhlacht idirmheánach’ comhlacht poiblí nó príobháideach ar bith a ghníomhaíonn faoi chúram údaráis bainistíochta nó deimhniúcháin, nó a dhéanann dualgais a chomhall ar son údaráis den sórt sin vis-à-vis oibríochtaí cur chun feidhme na dtairbhithe; (16) ciallaíonn ‘straitéis um fhorbairt áitiúil’ tacar comhleanúnach oibríochtaí chun cuspóirí agus riachtanais áitiúla a shásamh, agus a chuidíonn le straitéis an Aontais maidir le fás cliste, inbhuanaithe agus uilechuimsitheach a chur i gcrích, agus a chuirtear chun feidhme i gcomhpháirtíocht ar an leibhéal iomchuí; (17) ciallaíonn ‘dúnadh rollach’ dúnadh oibríochtaí mar thoradh ar imréiteach bliantúil an chleachtaidh cuntasaíochta agus roimh dhúnadh ginearálta an chláir; (18) ciallaíonn ‘Conradh Comhpháirtíochta’ an doiciméad arna ullmhú ag an mBallstát, i bpáirt leis na comhpháirtithe i gcomhréir le cur chuige an rialachais il-leibhéil a leagann amach straitéis, tosaíochtaí agus socruithe an Bhallstáit maidir leis na Cistí CSF a úsáid ar shlí atá éifeachtach agus éifeachtúil d’fhonn straitéis an Aontais maidir le fás cliste, inbhuanaithe agus uilechuimsitheach a shaothrú, agus atá faofa ag an gCoimisiún i ndiaidh measúnaithe agus i ndiaidh comhphlé leis an mBallstát; (19) ciallaíonn ‘catagóir réigiún’ catagóiriú na réigiún mar ‘réigiúin bheagfhorbartha’, ‘réigiúin trasdula’ agus ‘réigiúin níos forbartha’ i gcomhréir le hAirteagal 82(2); (20) ciallaíonn ‘iarraidh ar íocaíocht’ iarratas ar íocaíocht nó dearbhú caiteachais arna chur faoi bhráid an Choimisiúin ag an mBallstát; (21) ciallaíonn ‘BEI’ an Banc Eorpach Infheistíochta, an Ciste Eorpach Infheistíochta nó aon fhochuideachtaí arna mbunú ag an mBanc Eorpach Infheistíochta; (22) ciallaíonn ‘FBM’ micreathionscadal, fiontar beag nó fiontar meánmhéide de réir bhrí Mholadh 2003/361/CE ón gCoimisiún, nó de réir leasuithe a rinneadh air ina dhiaidh sin; (23) ciallaíonn ‘bliain chuntasaíochta’, chun críocha Chuid a Trí, an tréimhse idir an 1 Iúil agus an 30 Meitheamh, ach amháin sa chéad bhliain chuntasaíochta, tráth a gciallaíonn sé an tréimhse ó dháta tosaigh na hincháilitheachta caiteachais go dtí an 30 Meitheamh 2015. Beidh an bhliain chuntasaíochta dheiridh idir an 1 Iúil 2022 agus an 1 Meitheamh 2023; (24) ciallaíonn ‘bliain airgeadais’, chun críocha Chuid a Trí, an tréimhse idir an 1 Eanáir agus an 31 Nollaig; CUID A DÓ FORÁLACHA COITEANNA IS INFHEIDHME MAIDIR LEIS NA CISTÍ CSF TEIDEAL I Prionsabail maidir le tacaíocht an Aontais do na Cistí CSF Airteagal 3 Raon feidhme Beidh feidhm maidir leis na forálacha a leagtar síos i gCuid a Trí ag na rialacha a leagtar síos sa Chuid seo den Rialachán. Airteagal 4 Prionsabail ghinearálta 1. Déanfar tacaíocht a chur ar fáil ó na Cistí CSF, trí chláir ilbhliantúla, agus comhlánóidh an tacaíocht sin na hidirghabhálacha ar an leibhéal náisiúnta, réigiúnach agus áitiúil, d’fhonn straitéis an Aontais maidir le fás cliste, inbhuanaithe agus uilechuimsitheach a chur i gcrích, agus cuirfear na Treoirlínte Comhtháite agus na moltaí a bhaineann go sonrach le tíortha faoi Airteagal 121(2) den Chonradh agus moltaí ábhartha na Comhairle arna nglacadh faoi Airteagal 148(4) den Chonradh san áireamh. 2. Áiritheoidh an Coimisiún agus na Ballstáit go bhfuil an tacaíocht ó na Cistí CSF comhsheasmhach le beartais agus le tosaíochtaí an Aontais agus go gcomhlánaíonn sí ionstraimí eile an Aontais. 3. Cuirfear tacaíocht ó na Cistí CSF chun feidhme i ndlúthchomhar idir an Coimisiún agus na Ballstáit. 4 Beidh na Ballstáit agus na comhlachtaí arna n-ainmniú acu freagrach as cláir a chur chun feidhme agus as a gcúraimí faoin Rialachán seo agus faoi na rialacha a bhaineann go sonrach leis na Cistí a chur i gcrích ar an leibhéal críochach iomchuí de réir chreat institiúideach, dlí agus airgeadais an Bhallstáit agus faoi réir an Rialacháin seo agus faoi réir na rialacha a bhaineann go sonrach leis na Cistí a bheith comhlíonta. 5. Agus aird á tabhairt ar an leibhéal tacaíochta a leithdháiltear, cuirfear prionsabal na comhréireachta san áireamh sna socruithe maidir le cur chun feidhme agus úsáid na gCistí CSF, agus go háirithe sna hacmhainní airgeadais agus riaracháin is gá chun na Cistí CSF a chur chun feidhme maidir le tuairisciú, meastóireacht, bainistíocht agus rialú. 6. I gcomhréir lena bhfreagrachtaí faoi seach, áiritheoidh an Coimisiún agus na Ballstáit comhordú idir na Cistí CSF, agus comhordú idir iad agus beartais agus ionstraimí eile de chuid an Aontais, lena n-áirítear na beartais agus na hionstraimí sin faoi chuimsiú ghníomhaíocht sheachtrach an Aontais. 7. Déanfar an chuid de bhuiséad an Aontais arna leithdháileadh ar na Cistí CSF a chur chun feidhme faoi chuimsiú na bainistíochta comhpháirtí idir na Ballstáit agus an Coimisiún, de réir Airteagal 53(b) de Rialachán (CE, Euratom) Uimh. 1605/2002 ón gComhairle an 25 Meitheamh 2002 maidir leis an Rialachán Airgeadais is infheidhme maidir le buiséad ginearálta na gComhphobal Eorpach (dá ngairtear an ‘Rialachán Airgeadais’ anseo feasta)[28], cé is moite de mhéid an CC arna aistriú chuig an tSaoráid 'Connecting Europe' dá dtagraítear in Airteagal 84(4) agus de ghníomhartha nuálacha ar thionscnamh an Choimisiúin faoi Airteagal 9 den Rialachán CFRE, agus cúnamh teicniúil ar thionscnamh an Choimisiúin. 8. Déanfaidh an Coimisiún agus na Ballstáit prionsabal na bainistíochta fónta airgeadais a chur i bhfeidhm de réir Airteagal 73 den Rialachán Airgeadais. 9. Déanfaidh an Coimisiún agus na Ballstáit éifeachtacht na gCistí a áirithiú, go háirithe trí fhaireachán, trí thuairisciú agus trí mheastóireacht. 10. Comhlíonfaidh an Coimisiún agus na Ballstáit a róil ar leith faoi seach maidir leis na Cistí CSF d’fhonn an t-ualach riaracháin ar thairbhithe a laghdú. Airteagal 5 Comhpháirtíocht agus rialachas il-leibhéil 1. I gcás an Chonartha Comhpháirtíochta agus gach cláir oibríochtúla faoi seach, déanfaidh Ballstát comhpháirtíocht a eagrú i bpáirt leis na comhpháirtithe seo a leanas: (a) údaráis inniúla réigiúnacha, áitiúla, uirbeacha a